ועדת הפנים והגנת הסביבה, כנסת 20, פרוטוקול מספר 123, 2016-02-09 10:00

דוד אמסלם: רבותי, בוקר טוב לכולם.

דוד אמסלם: אני מתכבד לפתוח את ועדת הפנים והגנת הסביבה.

דוד אמסלם: היום הוכרז בכנסת, או הכנסת החליטה שהיום זה יום הצדעה למשטרת ישראל.

דוד אמסלם: אני רוצה בהזדמנות זאת, לפני שאני ממשיך, זאת יוזמה של חבר הכנסת מיקי לוי, באמת מיקי, שאפו.

דוד אמסלם: אתם יודעים, מיקי בא מהמשטרה, אז לכן גם הנושא קרוב לליבו.

דוד אמסלם: אז אתה יודע, בדרך כלל מה שקרוב לליבנו אנחנו מקדמים, אז באמת זו יזמה שלך ובאמת תודה רבה.

דוד אמסלם: הנושא שהיום בעצם ביקשנו להתמקד בו בעקבות יום ההצדעה למשטרה, אנחנו מבקשים מהמפכ"ל החדש, וקודם כל אנחנו מאחלים לך בהצלחה, אדוני המפכ"ל.

דוד אמסלם: ההצלחה שלך היא ההצלחה שלנו.

דוד אמסלם: אנחנו מבקשים בעצם, אם תוכל לתת לנו את החזון שלך, את הסקירה לגבי הנושא של המשטרה, איך אתה רואה את הפעילות שלה ואיזה אתגרים ניצבים בפניה; והיעדים שבעצם אתם הצבתם כמערכת למשטרה בשנים הקרובות.

דוד אמסלם: כמובן אנחנו מכבדים ושמחים שהשר נמצא איתנו כאן ומכאן אני סיימתי את שלי.

דוד אמסלם: אני מעביר את רשות הדיבור ברשותכם לשר, ואחרי זה ניתן כמה מילים למיקי ואחרי זה המפכ"ל.

דוד אמסלם: בבקשה, אדוני השר.

גלעד ארדן: טוב, אני לא אאריך הבוקר.

גלעד ארדן: אני באמת חושב שהסקירה המרכזית תהיה הסקירה של המפכ"ל.

גלעד ארדן: אני רק רוצה להודות לך אדוני יושב הראש, ולכל חברי הוועדה, שבאמת מסייעים כאן וקשובים לצרכים של המשטרה, של הציבור כמובן ולאיזונים הנדרשים; וחוץ מכם, לברך במיוחד את ניצב בדימוס, חבר הכנסת מיקי לוי, שאני באמת גאה על כך - זה לא רק בתחום הזה, בהרבה תחומים הוא מאד ענייניי, לא קשור לפוליטיקה, אם הוא באופוזיציה או בקואליציה.

גלעד ארדן: אתמול בערב למשל התמיכה שלו בהצעת החוק בעניין המאבטחים היא דוגמא לענייניות שהוא מגלה, ובאמת היזמה שלך לעשות יום לכבודה של משטרת ישראל או להצעדה לפעילותה של משטרת ישראל, היא באמת יוזמה ראויה ומבורכת.

גלעד ארדן: חשוב לדעת, דרך אגב, שיש מדינות שבהן יש אפילו יום לאומי כזה בכל מוסדות השלטון, מערכת החינוך בכלל.

גלעד ארדן: אני חושב שזאת צריכה גם השאיפה במדינת ישראל.

גלעד ארדן: היום משתרש דבר הפוך, שאימהות אומרות לילד – אם לא תאכל יבוא שוטר.

גלעד ארדן: אנחנו חושבים שהתפיסה היא הפוכה.

גלעד ארדן: ודווקא מספר ימים אחרי שכולנו כאבנו את מותה של לוחמת משמר הגבול – הדר כהן זיכרונה לברכה, שהקריבה את חייה כדי להגן על אזרחי המדינה, זה לא המקרה היחיד, היה לנו גם את בני יעקבוביץ זיכרונו לברכה; וכמובן משטרת ישראל, לוחמיה, שוטריה, עושים לילות קיימים, עוד פעם, כדי לשמור על ביטחונו של הציבור, ואני חושב שבעניין הזה, גם אם לפעמים, אתה יודע, כשיש עשרות אלפי בני אדם שפוגשים את הציבור בממשקים, לפעמים במקומות הכי רגישים, אחרי הזנחה של רשויות שלטוניות אחרות, ובדיוק שם, בממשק הזה, המשטרה, במסגרת מחויבותה לשמור על הסדר וביטחון הציבור ושלום הציבור, פוגשת את האזרחים.

גלעד ארדן: ולפעמים כן, לפעמים גם המשטרה עושה טעויות, כולם בני אדם.

גלעד ארדן: ואני מקווה, עוד פעם, שהציבור במדינת ישראל מבין שהמשטרה היא שלו, המשטרה היא למענו.

גלעד ארדן: אנחנו רגילים תמיד לומר יש לנו רק צבא אחד, יש לנו רק שב"כ אחד, אז האזרחים גם מבינים היטב שיש לנו רק משטרה אחת, וגם אם יש בה לפעמים תקלות, זה דבר טבעי.

גלעד ארדן: אנחנו צריכים להשתפר, אנחנו צריכים לשפר.

גלעד ארדן: אלה תהליכים שהמפכ"ל ידבר עליהם, בין יתר תכניות העבודה שהוא בנה למשטרה.

גלעד ארדן: אבל אני בהחלט חושב שמשטרה, כאחד הגופים החשובים והמרכזיים ביותר לחוסנה של הדמוקרטיה הישראלית, ללכידות שלה, כמו שאנחנו רואים בגל הטרור, גם לביטחון הלאומי שלנו וכאויבי המדינה היום לא מתרחשים כיבוש גבולותיה והתגברות על צה"ל, כי אין להם ברוך השם את היכולת לעשות זאת, הם מכוונים אל העורף האזרחי.

גלעד ארדן: לא משנה, פעם זה מתאבדים באוטובוסים או ההצטיידות בטילים ורקטות, ועכשיו זה טרור היחידים.

גלעד ארדן: אבל כשהאיום המרכזי הוא על העורף האזרחי, אז עוצמתה של משטרת ישראל, המקצועיות שלה, טיב כוח האדם שלה, זה אחד הדברים המשמעותיים ביותר לחוסן הלאומי של מדינת ישראל ואזרחיה.

גלעד ארדן: ובהקשר הזה, באמת הדגשים המרכזיים והמדיניות שלי לשנים הקרובות, הם הוצגו כאן בוועדה, לכן אני לא רוצה להרחיב לגביהם.

גלעד ארדן: אני אומר אותם רק בכותרות: הנושא של הקשב לציבור וחיזוק האמון שלו במשטרה.

גלעד ארדן: זה קודם כל מחייב גם נורמות וערכים ומשמעת ודוגמא אישית שצריכים לצאת מכל השוטרים והמפקדים במשטרה.

גלעד ארדן: כמובן התמקדות בהקשבה למה שחשוב לציבור, ולא דומה זו התכנית שהמפכ"ל כבר הציג ומיישם, לא דומה תחנה בדרום הארץ, שמה שמעסיק אותה זה עבירות מסוג X לתחנה בצפון הארץ, שמעסיקות אותה עבירות מסוג Y. כי זה מה שחשוב לאזרחים שם, ואנחנו רוצים שהמשטרה תקשיב לציבור ותתחבר אליו.

גלעד ארדן: ולהתחבר אליו, זה אומר לא רק בסדר העדיפויות מבחינת העבירות שמטרידות אותו.

גלעד ארדן: להתחבר אליו זה גם מה שמכונה בעולם שיטור רב תרבותי.

גלעד ארדן: לא דומה הממשק והעבודה אל מול הציבור החרדי, לממשק והעבודה בתחום השיטור לחברה הערבית או לישראלים יוצאי אתיופיה וכן הלאה וכן הלאה, וגם פה הציפייה היא שהמשטרה תתאים את שירותי השיטור שלה לאוכלוסייה שמולה היא פועלת.

גלעד ארדן: בהקשר הזה המחויבות שלנו זה ליישם תכנית מקיפה להרחבת שירותי השיטור בחברה הערבית.

גלעד ארדן: זה משליך גם על פרישת התחנות, זה משליך גם על גיוס שוטרים מוסלמים לשורות המשטרה, שזו הציפייה/דרישה שלי מהמשטרה.

גלעד ארדן: כמובן ירושלים תמשיך להיות במוקד הפעילות של המשטרה, גם בגלל האתגרים הביטחוניים שיש בה, גם בגלל דו הקיום שאנחנו רוצים לקיים בה, ודגשים נוספים שאני נתתי לשנה הקרובה זה הנושא של אלימות במשפחה, שהרבה ממעשי הרצח מתרחשים על הרקע הזה ואנחנו רוצים לראות פעילות רחבה יותר של המשטרה, עבירות איכות החיים.

גלעד ארדן: ואולי כדאי גם להזכיר שאנחנו נמצאים עכשיו בשבוע הגלישה הבטוחה, ובמפתיע או לא במפתיע – כל אחד ישים את זה איפה שהוא רוצה – כשאנחנו שואלים את הציבור מה הנושאים שהכי מטרידים אותו, פרט כמובן לנושא של הביטחון האישי.

גלעד ארדן: כי חיי אדם באמת הם מעל לכל.

גלעד ארדן: אז אנחנו רואים שנושאים שהם משליכים מאד על איכות החיים היומיומית, זה הבריונות בכבישים, זה מטרדי הרעש, והדבר השלישי, ואני לא אומר את זה לפי סדר חשיבות, האיום החדש שנוצר על הילדים והנוער כתוצאה משימוש שעלול להיות לרעה ברשת האינטרנט, כמובן יש לרשת הזאת יתרונות אדירים, אבל יש בה גם סכנות.

גלעד ארדן: גם זה אחד האתגרים שהמשטרה צפויה להיכנס, להעמיק את המעורבות שלה בו, כולל הקמת יחידה מיוחדת, יחידת המאור, שהיא משלבת עוד משרדי ממשלה, כדי שתהיה לנו יכולת לתת מענה.

גלעד ארדן: וכמובן דיברתי על נושא המאבק בתאונות הדרכים והאכיפה, שבשנים האחרונות האגף קצת הוחלש ויש לי כוונה שכל הפעילות בכבישים תתחזק באופן משמעותי.

גלעד ארדן: לסיום, אי אפשר בלי לומר מילה אחת שוב על השוטרים והשוטרות והמפקדים והמפקדות והמתנדבים והמתנדבות.

גלעד ארדן: והמתנדבים והמתנדבות, אני בשאיפה שאנחנו נרחיב את הסמכויות שלהם ואת הפעילות והמעורבות.

גלעד ארדן: הם עושים זאת כמובן על חשבונם והם ראויים לכל שבח, אבל גם אלה שעובדים במשטרת ישראל, אני פגשתי מצב לא טוב, שרמות השכר - זה לא מילה גסה דרך אגב - אנשים צריכים להיות מתוגמלים לפי ההשקעה ולפי הסיכון.

גלעד ארדן: ושוטרי משטרת ישראל עושים את עבודתם יום ולילה וחגים ושבתות וכשהם בחוסר כוח אדם והם מסופחים לירושלים, אז אדם גם שהלך והתגייס למשטרה בדרום או בצפון, פתאום נפרד ממשפחתו ולפעמים לשבועות שלמים, מיקי וודאי מכיר זאת היטב.

גלעד ארדן: וכידוע, על פי החוק גם אסור שיהיה להם ועד ואסור להם להתארגן.

גלעד ארדן: מי שיכול לייצג אותם ואת התנאים שלהם, זה אך ורק כנסת ישראל וחברי ממשלת ישראל.

גלעד ארדן: ובכך אני תופס גם את תפקידי ואני שמח שכבר בחודשים האחרונים הייתה התקדמות משמעותית, גם במענק הבירה, שם זה ממש לא פחות מגבול הלבנון או כל מקום אחר, הסיכון היומיומי והשחיקה.

גלעד ארדן: אבל בכלל, כלל שוטרות ושוטרי השטח שעושים את העבודה היומיומית, המאד קשה ושוחקת אל מול הציבור, אז חתמנו את הסכם הנגדים אל מול האוצר, אחרי שנים ארוכות של משא ומתן.

גלעד ארדן: וגם פה, יש בשורה שכבר במשכורת הקרובה של ה-1 במרס, תבוא לידי ביטוי בעלייה של עשרות אחוזים, עשרות אחוזים בשכר של הנגדים, שזה הכוח המרכזי בעצם של משטרת ישראל, ואני מקווה בעזרת השם שההעלאה הזאת בשכר, גם תעזור לנו לשמור על כוח האדם האיכותי שקיים במשטרה, וגם להעביר מסר ברור להרבה מאד צעירים וצעירות שאנחנו רוצים לראות אותם מצטרפים למשטרת ישראל.

גלעד ארדן: תודה רבה.

דוד אמסלם: תודה לכבוד השר.

דוד אמסלם: היות ואנחנו נמצאים במעמד חגיגי מבחינתי, אז אני אשנה קצת מהפתיח ובאמת אני אעביר לכל חבר כנסת לומר ולתת איזה ספיץ' קצר של איזה שתי דקות.

דוד אמסלם: אז כמובן נתחיל עם מיקי שיזם את הכל.

דוד אמסלם: לך יש יותר משתי דקות.

מיקי לוי: לא, אני אקצר כדי שיהיה לכולם זמן.

מיקי לוי: תודה רבה אדוני יושב הראש.

מיקי לוי: קודם כל אני מודה לך על הנכונות שלך לפתוח את היום החשוב הזה אצלך בוועדת הפנים.

מיקי לוי: אדוני השר, אדוני המפכ"ל, אדוני מנכ"ל המשרד לביטחון פנים, חברי כנסת, מכובדי כולם, חברי הקצינים.

מיקי לוי: אני מקדם בברכה את מפכ"ל משטרת ישראל, רב ניצב רוני אלשיך, שהוזעק לקבל את הפיקוד על המשטרה.

מיקי לוי: אני אומר לך וגם בשיחה שלנו, שמכל הלב אנחנו מכבדים אותך ומייחלים להצעה שלך.

מיקי לוי: ההצלחה שלך זה ההצלחה של כולנו, של אזרחית מדינת ישראל.

מיקי לוי: היה חשוב לי מאד לקיים את היום החשוב הזה, בו הכנסת מצדיעה ומחבקת את משטרת ישראל.

מיקי לוי: משטרת ישראל, זה לא סוד, עברה טלטלה לא פשוטה בשנה, שנתיים האחרונות, אבל המשטרה, כמי שמכיר אותה היטב, היא ארגון לומד ואין לי בכלל ספק שיפיקו את הלקחים, ישנו את הכיוון, ואתה ברשותך תוביל את המשטרה לכיוון אחר.

מיקי לוי: ודווקא בגלל שהארגון הוא ארגון לומד, אני מאמין מאד בדרך.

מיקי לוי: בימים האלה, שאנחנו נמצאים מעל 120 יום של טרור שמשתולל ברחובותינו, שוטרי משטרת ישראל, לוחמי משמר הגבול, מתנדבי המשמר האזרחי, מתנדבים למיניהם, משמשים לנו כחיץ, כשכפ"ץ חי ברחובות ערינו, ומקנים ביטחון לאזרחי מדינת ישראל.

מיקי לוי: לא אחת הם נפצעים ואף משלמים בחייהם.

מיקי לוי: ביום חשוב זה כולנו מצדיעים למשטרת ישראל, מייחלים להצלחה שלך.

מיקי לוי: אני מברך אתכם על הגעתכם לכנסת ישראל.

מיקי לוי: תודה רבה.

דוד אמסלם: תודה רבה לחבר הכנסת מיקי לוי.

דוד אמסלם: חבר הכנסת חמד עמאר, בבקשה.

חמד עמאר: אדוני יושב הראש, קודם כל אני רוצה לברך את שוטרי ישראל ביום המיוחד הזה על העבודה המעולה שאתם עושים.

חמד עמאר: דיברתם על זה שהם גם מסכנים את חייהם ואת גופם.

חמד עמאר: אני גם רוצה לברך את כל השוטרים הדרוזים וכל בני המיעוטים שנמצאים במשטרת ישראל.

חמד עמאר: אני רוצה לברך אותך מיקי על היום המיוחד הזה, הצדעה לשוטרי ישראל.

חמד עמאר: מגיע להם.

חמד עמאר: ותודה לך.

חמד עמאר: אני רוצה לברך את המפכ"ל, על כניסתו לתפקיד.

חמד עמאר: שיוביל את משטרת ישראל קדימה.

חמד עמאר: אנחנו יודעים ואני כחבר ועדת הפנים שנים רבות, על כל המהפכות שהיו במשטרה ועל כל מה שקרה במשטרה, אני מאמין שתצליח להוביל את המשטרה קדימה, וגם השר, שתוביל את המשטרה קדימה.

חמד עמאר: אתה נכנסת לתפקיד, אדוני השר, רק לפני שבעה חודשים.

חמד עמאר: אני מאמין שתצליח לעשות את העבודה שלך בצורה הטובה ביותר.

חמד עמאר: אבל אני רוצה להעלות גם נקודה אחת, אתה נגעת בזה.

חמד עמאר: אני מטפל בכל הנושא של בטיחות בדרכים שנים רבות בכנסת.

חמד עמאר: מדיון שקיימתי כאן קיבלנו נתון של צמצום יותר מ-40% בכוח אדם במשטרת התנועה.

חמד עמאר: אני חושב שצריכים לקחת את הנושא הזה לידיים.

חמד עמאר: אנחנו יודעים על העלייה הדרסטית בהרוגים בתאונות דרכים.

חמד עמאר: לכן שוטרים צריכים להיות.

חמד עמאר: אני נוסע מהצפון, אני מגיע מהצפון.

חמד עמאר: תאמינו לי, אני כמעט ולא רואה ניידת משטרה אחת של התנועה.

חמד עמאר: פעם היית מגיע מהצפון, בכל צומת היית רואה ניידת.

חמד עמאר: היום עם הצמצום בכוח האדם - - -

<קריאה: סמויות.

חמד עמאר: סמויות?

חמד עמאר: היום עם צמצום בכוח האדם שעשיתם, אני חושב שאתה כמפכ"ל צריך לפתח את נושא משטרת התנועה ולחזק אותה, ולהוביל אותה - - -

דוד אמסלם: כן, אבל חמד, רק ככה בשביל הדיוק, מי שצמצם את זה זה משרד התחבורה, זה לא בדיוק המשטרה.

דוד אמסלם: דרך אגב, אנחנו נעשה גם דיון - - -

חמד עמאר: זה אחד ה-.

חמד עמאר: אני מכיר את זה - - -

דוד אמסלם: תקשיב, אנחנו נעשה דיון גם על תאונות הדרכים.

דוד אמסלם: אני עקבתי אחרי מה שקורה, גם על הנושא של התשתיות, גם על הנושא של הצמצום, אבל זה לא הסיפור פה כרגע.

חמד עמאר: כן, כן.

חמד עמאר: לא, אנחנו ביום חגיגי כזה, יום שאנחנו רוצים להצדיע לשוטרים, אבל זו נקודה וגם השר העלה אותה.

חמד עמאר: חשוב מאד שהמשטרה תיקח את זה, לא הרשות הלאומית לבטיחות בדרכים שתקצה להם את התקציב.

דוד אמסלם: כן, אבל אתה יודע במדינה איך זה עובד הרבה פעמים, שכמעט כל נושא שאני נוגע, הכל עקום.

דוד אמסלם: במקום שיתקצבו את המשטרה, הם מתקצבים שם כדי להעביר ואז ההוא בא - - -

חמד עמאר: באיזו שהיא דרך - - -

דוד אמסלם: ואז משרד התחבורה פתאום בא לו לעשות איזה טקס באיזה שהוא מקום ואין לו כסף, אז הוא לוקח מהשוטרים.

דוד אמסלם: ככה זה עובד.

חמד עמאר: אז באמת שיהיה לכם המשך יום מוצלח ונצליח, תודה.

דוד אמסלם: תודה רבה.

דוד אמסלם: חברת הכנסת יעל פארן-כהן, בבקשה.

יעל כהן-פארן: פארן.

דוד אמסלם: פארן.

דוד אמסלם: עוד לא התרגלנו, את חדשה, אז עוד לא התרגלנו.

יעל כהן-פארן: אין בעיה.

יעל כהן-פארן: כבר לא כזאת חדשה.

יעל כהן-פארן: יש שלושה חברי כנסת חדשים.

יעל כהן-פארן: אני מוותיקי הבית.

דב חנין: הכנסת מתחדשת בקצב מהיר.

דוד אמסלם: מתרגלים מהר פה, אה?

יעל כהן-פארן: קודם כל אני בהחלט כמובן מצטרפת לברכות גם על כניסתך לתפקיד, גם למשטרת ישראל על העבודה הקשה והחשובה שהם עושים לשמור על ביטחונם של אזרחי ישראל.

יעל כהן-פארן: גם לחבר הכנסת מיקי לוי, על ארגון היום החשוב הזה.

יעל כהן-פארן: אני רוצה להעלות נקודה קטנה.

יעל כהן-פארן: בשנה האחרונה הובאו לידיעתי מקרים רבים בהם משטרת ישראל במחוזות שונים הפעילו איומים על מארגני הפגנות, איימו בסנקציות פליליות כנגד מארגני הפגנות, אם הם יעברו את תנאי הרישיון.

יעל כהן-פארן: זה דבר שלא היה נהוג קודם לכן ועורר חשש אצל אזרחים רבים לצאת להפגין, לארגון הפגנות ומחאות.

יעל כהן-פארן: כיצד אתם מתכוונים להבטיח ולעודד את אזרחי ישראל ולשמור על חופש הביטוי שלהם וחופש ההגנה שלהם.

יעל כהן-פארן: תודה.

דוד אמסלם: תודה יעל.

דוד אמסלם: אמרתי, זו לא תכנית עבודה.

דוד אמסלם: אנחנו בעיקר באנו לשמוע את המפכ"ל ולא להעלות - - -

יעל כהן-פארן: נכון, אבל אפשר גם להעלות שאלות.

דוד אמסלם: אז לכן אני אומר אם תרצו אחרי זה נעשה איזה שהוא דיון במועד אחר.

דוד אמסלם: אין שום בעיה.

דוד אמסלם: כרגע באמת זה הסיפור החגיגי.

דוד אמסלם: איתן ברושי, בבקשה.

איתן ברושי: בוקר טוב.

איתן ברושי: אני גם מברך על היוזמה על הכינוס את יושב ראש הוועדה ואת חברי חבר הכנסת מיקי, אבל קודם כל אותך, המפכ"ל ואת המשטרה כולה באמצעותך, ולומר שגיבוי תמיד הוא חשוב ובוודאי בעת הזאת, הגיבוי והתמיכה ואני חושב שההתכנסות הזאת היא ביטוי לכך.

איתן ברושי: אבל גם אני חושב ברחוב הישראלי יש לכך ביטוי ויש תקווה גדולה בהצטרפותך למשטרה ולפיקוד עליה.

איתן ברושי: אני חושב ששאלת האכיפה ושאלת היכולת להבחין בין רע לטוב ובין מה שראוי ושאיננו ראוי, לבין צודק ולא צודק, כחלק מהיכולת להבטיח את החוסן החברתי ואת החוזק של המדינה.

איתן ברושי: וזו לכן משימה כבדה מעבר ליום יום, לשמור כאן על הערכים, שלא נמצא את עצמנו לפעמים במשפט הזה – צדיק ורע לו, רשע וטוב לו.

איתן ברושי: ומשפט אחד בכל זאת, ברשותך אדוני יושב הראש, אחרי שאני מצטמצם אני רוצה להגיד שהמרחב הכפרי בישראל, בתוך זה ההתיישבות והחקלאות, זקוקים למשטרה חזקה ותומכת.

איתן ברושי: לעתים נדמה שהחלוקה לא מספיק צודקת ויש גניבות חקלאיות, יש שטחים פתוחים ויש התיישבות במרכז ולאורך הגבולות, והמשטרה היא גם המשטרה של ההתיישבות והחקלאות והתרומה שלכם מאד חשובה.

איתן ברושי: בהצלחה.

דוד אמסלם: תודה רבה לאיתן ברושי.

דוד אמסלם: חברת הכנסת נאוה בוקר.

דוד אמסלם: גם נאוה, אתה יודע, יש לה נגיעה אישית בנושא של משטרת ישראל.

דוד אמסלם: בבקשה.

נאוה בוקר: כן.

נאוה בוקר: בוקר טוב לכולם, אדוני המפכ"ל, בהצלחה בתפקיד.

נאוה בוקר: מיקי לוי, חברי, כל הכבוד על היוזמה שלך.

נאוה בוקר: זו יוזמה מבורכת והגיע הזמן באמת שמישהו ירים את הכפפה.

נאוה בוקר: ואדוני השר, גלעד ארדן.

נאוה בוקר: אתה כפי שחמד אמר, באמת רק שבעה חודשים בתפקיד, אבל אני חייבת לציין שאנחנו כבר רואים את השינוי.

נאוה בוקר: והגיבוי והתמיכה שאתה נותן לשוטרים, הם חשובים מאד ואני באופן אישי מאד מעריכה את זה.

נאוה בוקר: כי אני באה מהמקום הזה.

נאוה בוקר: כפי שרובכם יודעים כאן, הקשר שלי למשטרה הוא אישי וקרוב מאד.

נאוה בוקר: בעלי היה קצין משטרה שנספה באסון הכרמל, תת ניצב ליאור בוקר, ואגב, אני חייבת לציין שבעלי היה דוגמה ומופת לקצין במשטרת ישראל.

נאוה בוקר: הוא גם קיבל על זה, אני גאה לספר על כך, שהוא קיבל על כך צל"ש ואת אות הגבורה מארגון איפ"א הבינלאומי.

נאוה בוקר: ואני אספר לכם שמתוך ההיכרות הזאת, הגשתי הצעת חוק שעוסקת בהתאגדות שוטרים ואנחנו נשב בקרוב על הנושא הזה יחד עם המפכ"ל והשר.

נאוה בוקר: וההצעה הזאת אמורה להביא לשיפור בתנאי העבודה שלכם ובזכויות שלכם.

נאוה בוקר: כמובן שלא תהיה אפשרות לשבות, כדי לא לסכן את ביטחון האזרחים.

נאוה בוקר: ואני רוצה לסיים במילת תודה.

נאוה בוקר: מדינת ישראל עוברת תקופה קשה והשוטרים במדינת ישראל, בעיקר בתקופה האחרונה, עושים לילות כימים כדי לשמור על ביטחון האזרחים, וכפי שנאמר פה כבר, תוך סיכון החיים שלכם.

נאוה בוקר: אז שאפו על העבודה המסורה שלכם, ואני מאחלת לכם שתהיה לכם כמה שפחות עבודה.

נאוה בוקר: תודה.

דוד אמסלם: תודה לחברת הכנסת נאוה בוקר.

דוד אמסלם: חבר הכנסת חיים ילין, בבקשה.

חיים ילין: בוקר טוב לכולם, כבוד יושב הראש, כבוד השר, המפכ"ל – בהצלחה, ולמיקי ידידי.

חיים ילין: למי שלא יודע, להרים יום כזה זה לא דבר פשוט.

חיים ילין: כי כולם חושבים שבכנסת אין בירוקרטיה, אבל לא פשוט, אז אני באמת חייב להגיד שאפו על היום הזה.

חיים ילין: הייתי השבוע בשבעה באור יהודה.

חיים ילין: תשמע, זה סיפור לא נעים, אני אומר לכולנו.

חיים ילין: מצד שני, אני מכיר את זה מתחומים אחרים, הם השכפ"ץ של האזרחים, כל שוטר.

חיים ילין: הוא נמצא שם, בדיוק במקום הזה שהוא נותן את מקסימום הביטחון שהוא יכול לתת לאזרחי מדינת ישראל.

חיים ילין: אני רוצה רק לדבר על סוגיה אחת שהיא לא תמיד מוכרת במדינת ישראל.

חיים ילין: כולם מדברים על ביטחון אבל לא על תחושת הביטחון.

חיים ילין: ואני רוצה לתת את הדוגמא של תל אביב.

חיים ילין: שגם אם היו שם עוד 1,000 שוטרים, וזה נוגע גם לתקציבים וזה גם נוגע לכוח אדם.

חיים ילין: גם אם היו עוד 1,000 שוטרים, אף אמא או אבא לא היה שולח את הילד לגן יותר מהאחוזים שהיו קיימים.

חיים ילין: כי התחושה שלהם היא תחושה של חוסר ביטחון.

חיים ילין: ותחושה של חוסר ביטחון זה לא עוד שוטרים וזה לא עוד כסף.

חיים ילין: מדובר רק על דבר אחד, מדובר על אמון.

חיים ילין: שאנשים שאמונים על הביטחון של התושבים, העם מרגיש והתושבים מרגישים שהם עושים את המקסימום גם אם התקציב הוא דל, אבל עושים את הכל.

חיים ילין: ואת האמון הזה, שהוא לא רק על ביטחון פנים, אלא בכלל במדינת ישראל, יש למשטרת ישראל תפקיד מרכזי שם.

חיים ילין: ואני לא רוצה להפיל את כל התיק עליכם, אבל אם כל אחד יעשה את עבודתו ויחזיר את האמון של העם בכלל בכל נושא תחושת הביטחון, אנחנו נהיה במקום אחר.

חיים ילין: אני חייב להודות שאני מאד הייתי נגד חוק המישוש ולא בגלל החוק, אלא בגלל שפחדתי ואני עדיין פוחד כמי שמי שישלם - - - מה?

חיים ילין: לא.

חיים ילין: בגלל שפחדתי שמי שישלם בסוף את המחיר זה השוטר שלוקח את החוק שמאלה ימינה, או שהוא במצבים מסוימים לא יודע להתמודד איתו, ואותה דמות של אזרח, זה יכול להיות אתיופי, מזרחי, או כל קובייה שאנחנו שמים - - -

דוד אמסלם: חיים, בוא נתכנס, נשמה.

דוד אמסלם: אני רוצה להעביר למפכ"ל את רשות הדיבור בשעה 10:50.

חיים ילין: אני יודע.

דוד אמסלם: אז אם תדבר הרבה, אז החברים שלך ידברו פחות.

דוד אמסלם: אני חייב לעשות עונש קולקטיבי, אין ברירה.

חיים ילין: לא, אבל אם אתה עושה את הדבר הזה בצורה שוויונית, אז בוא נעשה שוויון בכלל במדינת ישראל, זה יהיה הרבה יותר משמעותי לתחושת הביטחון של - - -

דוד אמסלם: טוב, חיים.

דוד אמסלם: תודה נשמה.

חיים ילין: בכל אופן, אני הגעתי לפה בשעה 10:00 ובזמן, אז אי אפשר לבוא אלי בטענות.

דוד אמסלם: תודה רבה.

דוד אמסלם: חבר הכנסת מאיר כהן, בבקשה.

מאיר כהן: בוקר טוב לכולם, שלום אדוני המפכ"ל, אדוני השר.

מאיר כהן: מיקי, תבורכו על היום הזה.

מאיר כהן: האופי של המשטרה היום, אדוני יושב הראש, זה שבעצם היא מטפלת גם בנושאים המסורתיים של המשטרה, הקלאסיים שאנחנו מכירים, אבל התווסף נדבך מאד מורכב של ביטחון שוטף, שכנראה היום באירופה מתחילות המשטרות להבין שהם מתעסקים גם בזה וגם בזה.

מיקי לוי: זו המשטרה היחידה בעולם, אני מתנצל שאני מפריע, על פי החלטת ממשלה 411, שמחויבת לטפל בכל ה - - -

מאיר כהן: יש החלטות דומות היום גם בבווריה ובסקסוניה.

מאיר כהן: הם הבינו את ה - - -

מיקי לוי: אני לא יודע - - -

מאיר כהן: ובכל אופן, זה פחות משנה.

מיקי לוי: המשטרה שלי, שלנו, לא - - -

מאיר כהן: אני חושב שביום כזה חגיגי, חובה עלינו חברי הכנסת להגיד שאנחנו צריכים להיות כולם, כל יושבי הבית הזה, צריכים להיות לוחמים בכדי שבאמת המשטרה תקבל את כל מה שצריך בגלל המורכבות הזאת.

מאיר כהן: זאת צריכה להיות המחויבות של כל חברי הבית, מכל הסיעות.

מאיר כהן: באמת, אם אנחנו נצא ביום הזה בהחלטה שאנחנו מגבים כל החלטה שלך בנושא תקציבים, כל החלטה שבוודאי דורשת את אישורנו, אנחנו צריכים להיות תמימי דעים, כי בסופו של יום בכל מקום אנחנו חשים את המשטרה, וככל שהמשטרה הולכת לירושלים ועושה את מה שהיא עושה בירושלים, אדוני המפכ"ל, ואין אמצעים, אנחנו חשים את זה בדרום ובצפון.

מאיר כהן: סיפר לי מפקד תחנה בדרום שחצי משוטריו נמצאים בירושלים ורק שתדעו שאנחנו ניתן גיבוי לכל דבר שהמשטרה צריכה, כמובן דרך השר, שאנחנו מלאי ההערכה לעבודתו.

מאיר כהן: תודה רבה.

דוד אמסלם: תודה רבה מאיר.

דוד אמסלם: חבר הכנסת נחמן שי, בבקשה.

נחמן שי: תודה רבה.

נחמן שי: בוקר טוב לשר, בוקר טוב למפכ"ל החדש והרבה הצלחה ותודה לכם גם דוד, גם מיקי על הדיון.

נחמן שי: תראו, חברי דיברו ואנחנו רוצים באמת לשמוע את המפכ"ל.

נחמן שי: עוד לא הזדמן לנו - - -

דוד אמסלם: בשביל זה באנו.

נחמן שי: שמענו אותנו בפורומים יותר קטנים, אני סקרן לראות איך הוא מעביר את התהליך הזה למדים הכחולים.

נחמן שי: אבל אני רוצה להגיד דבר אחד שבעיני הוא הכי חשוב.

נחמן שי: הכי חשוב זה האמון של הציבור במשטרה.

נחמן שי: זה בעיני הדבר הכי חשוב.

נחמן שי: זה מתי אתה כאזרח חושש לראות שוטר או פגוע לראות שוטר.

נחמן שי: מתי אתה נהנה מזה שיש שוטר בסביבה, הוא לא מפחיד אותך, הוא חלק מהביטחון שלך.

נחמן שי: זה בעיני הדבר החשוב.

נחמן שי: וזה הייתי אומר מכל הדברים ואני יודע שמודדים את זה ומחפשים את זה.

נחמן שי: זה הרגע הכי קריטי, כשאתה מסתכל סביבך ואתה אומר – השוטר הזה הוא איתי, הוא למעני, הוא בשבילי והוא לא מייצג משהו רע.

נחמן שי: ובהקשר הזה עוד מילה אחת שהיא חשובה מאד.

נחמן שי: טוהר המידות במשטרה צריך להיות בראש סולם העדיפויות.

נחמן שי: אני לא מדבר כמובן על ביטחון פנים וכמובן טרור וכדומה.

נחמן שי: טוהר המידות.

נחמן שי: אנחנו יודעים איזה שנים איומות עברו על המשטרה ואסור לעצום עיניים ואסור לשכוח.

נחמן שי: יש לך יתרון – לא היית שם כשזה קרה.

נחמן שי: לקחת את המערכת, לטלטל אותה – כמובן גם אני אומר את זה לשר – ולהבטיח את טוהר המידות, על כל המכלול הזה בתוך המשטרה.

נחמן שי: בלי להאשים אף אחד באופן ספציפי עכשיו, אבל זה גם חלק מהציפייה של הציבור כלפי המשטרה.

נחמן שי: תודה רבה.

דוד אמסלם: תודה רבה.

דוד אמסלם: חבר הכנסת דב חנין, בבקשה.

דב חנין: תודה אדוני יושב הראש.

דב חנין: ברכות לחבר הכנסת מיקי לוי, שבאמת מנסה לייצג את זוויות הראייה של המשטרה בהרבה מאד עניינים ולא רק ביום הזה.

דב חנין: ברכות לך, אדוני המפכ"ל, אנחנו מאחלים להצלחתך, תפקיד קשה, מסובך ומורכב.

דב חנין: ראשית אני רוצה להגיד שמתוך היכרות עם עבודת המשטרה, יש לי הרבה מאד הערכה לנטל העצום שמוטל עליכם, נטל שמתחיל במפקדי משטרה שלא יודעים אפילו להעריך איזה איומים או עם איזה בעיות הם צריכים להתמודד ואיך לשכלל את כל המטלות והמשימות שלהם, ומגיע לרמת השוטר הבודד, שמבחינתו לפעמים אין יום ואין לילה והמשימות הן רבות, האחריות היא גדולה מאד, הלחץ הוא קשה, צריך לקבל החלטות במצבים מסובכים; ואני מצטרף לכל התומכים בחיזוק מעמדם הכלכלי של השוטרים, שיפור תנאי העבודה שלהם, העלאת שכרם וכדומה.

דב חנין: אני מצטרף לחבר הכנסת שי בנושא אמון הציבור.

דב חנין: אמון הציבור הוא קריטי למשטרה וכאן יש בפניכם אתגר מאד גדול.

דב חנין: לא בכל קבוצות האוכלוסייה בחברה הישראלית היחסים עם המשטרה הם טובים.

דב חנין: אני אומר את זה באופן חד.

דב חנין: אני אומר את זה על בסיס פניות ציבור וכמובן תמיד אפשר לומר שפונים אלי אלה שלא מרוצים.

דב חנין: מי שמרוצה לא פונה.

דב חנין: אבל מגיעות אלי הרבה פניות ציבור ואני מדבר במיוחד על שתי קבוצות שבהן הפניות רבות במיוחד – אזרחים ערבים ויוצאי אתיופיה, ופה יש בפניכם אתגר מאד גדול, להעביר במשטרה איזה שהוא מסר שירותי, מכבד את האזרחים, כדי שכל אזרח שנתקל בשוטר ירגיש שהשוטר נותן לו שירות, השוטר הוא חלק ממערכת שנועדה בשבילו ולא סוג של איום עליו.

דב חנין: תודה רבה ובהצלחה.

דוד אמסלם: תודה רבה לדב חנין.

דוד אמסלם: זה הנאום הכי קצר שהוא עשה פה עד היום בוועדה.

דוד אמסלם: תודה רבה לך.

דוד אמסלם: חבר הכנסת אמיר אוחנה, בבקשה.

אמיר אוחנה: תודה לכם ידידי מיקי לוי ודודי אמסלם על קיום הדיון החשוב הזה.

אמיר אוחנה: תודה לך כבוד השר לביטחון פנים, גלעד ארדן, על ההשתתפות שלך כאן, הגיבורים והגיבורות שלנו היום הם אנשי ונשות משטרת ישראל ברשות המפכ"ל.

אמיר אוחנה: ברכות על כניסתך לתפקיד ובהצלחה; המפקדים, שחלקם נמצאים כאן ובעיקר, במחילה מכבודכם, שוטרי ושוטרות משטרת ישראל, האנשים שבשטח, האנשים שפוגשים את האזרח במגוון של תפקידים שלא נוכל לציין כאן כמובן את כולם.

אמיר אוחנה: אבל אני כן מוצא לעצמי חובה בעיתוי המצמרר הזה, להזכיר את הדר כהן זיכרונה לברכה וחבריה, שמנעו בגופם, לצערנו, literally, ממש בגופם, פיגוע נורא.

אמיר אוחנה: כשאנחנו מסתכלים על האמל"ח שהיה ברשות אותם מחבלים, אנחנו מבינים שהדר וחבריה הצילו אזרחים ואזרחיות שפניהם ושמותיהם יוותרו לעד עלומים.

אמיר אוחנה: אנחנו לא יודעים לומר את מי, אבל אנחנו יודעים לומר שרבים חווים להם את חייהם בכל עת.

אמיר אוחנה: תודה לכם, אנשי משטרת ישראל.

דוד אמסלם: תודה לחבר הכנסת אמיר אוחנה.

דוד אמסלם: אדוני המפכ"ל, כמדומני זאת ההופעה הפומבית הראשונה המקצועית שלך.

דוד אמסלם: אני שמח שזה אצלנו בוועדה.

דוד אמסלם: הבמה שלך, בבקשה.

<מפכ"ל משטרת ישראל רוני אלשיך: אדוני יושב הראש, אדוני השר, חבר הכנסת מיקי לוי, ידידי.

<מפכ"ל משטרת ישראל רוני אלשיך: זכינו לעבוד ביחד גם בתחומים מקצועיים הרבה שנים ואני חושב שהיוזמה הזאת להצדיע למשטרת ישראל, היא חלק מהתהליך של בניית אמון הציבור.

<מפכ"ל משטרת ישראל רוני אלשיך: אני אקדים ואומר שאמון הציבור במשטרה זה לא Nice it is.

<מפכ"ל משטרת ישראל רוני אלשיך: המשטרה לא יכולה לתפקד בלי אמון ציבור.

<מפכ"ל משטרת ישראל רוני אלשיך: זה לא יחסי ציבור, זה אמון ציבור.

<מפכ"ל משטרת ישראל רוני אלשיך: המשטרה פועלת בתוך הציבור, המשטרה משרתת את הציבור מתוכו באופן חיבור הדוק ויום יומי.

<מפכ"ל משטרת ישראל רוני אלשיך: ללא שיהיה אמון ציבור, הציבור לא יפנה למשטרה, הציבור לא ידווח למשטרה, הציבור יעבור למדרכה השנייה כאשר הוא יראה שוטר.

<מפכ"ל משטרת ישראל רוני אלשיך: משטרה ככה לא יכולה לתפקד.

<מפכ"ל משטרת ישראל רוני אלשיך: המשטרה מונה היום כ-30,000 שוטרים, קצת פחות, ו-36,000 מתנדבים, והמתנדבים לא נועדו להגדיל את סד"ק המשטרה.

<מפכ"ל משטרת ישראל רוני אלשיך: המתנדבים הם חלק מאמון הציבור במשטרה.

<מפכ"ל משטרת ישראל רוני אלשיך: המתנדבים הם הכרח כדי לייצג את החיבור ההדוק בין השוטר הפורמאלי ובין הקהילה, כדי למקד את המשטרה למה שהיא צריכה לשרת בו את הקהילה, באמצעות המתנדבים, שכואבים את הבעיות ונרתמים לעזור ולפתור אותן.

<מפכ"ל משטרת ישראל רוני אלשיך: בלי חיבור כזה, זה איזה שהוא ממשק חיצוני ולא אמיתי בין חברה ובין משטרה.

<מפכ"ל משטרת ישראל רוני אלשיך: אנחנו מבינים את זה בקצות העצבים שלנו, וברור לחלוטין שחלק גדול ממה שאני אציג פה, נועד לטפל באמון ובתפיסת התפקיד של המשטרה ושל השוטר שנמצא בשטח.

<מפכ"ל משטרת ישראל רוני אלשיך: כידוע לכולנו, אמון הציבור נקבע על ידי שוטר בודד בקצה.

<מפכ"ל משטרת ישראל רוני אלשיך: המשטרה לא עובדת בדרך כלל בגייסות וברוב המופעים בציבור אין מעבר למגע הקיצוני, אין מפקדים.

<מפכ"ל משטרת ישראל רוני אלשיך: השוטרים מפוזרים, הם נוגעים באזרח בנקודת קצה.

<מפכ"ל משטרת ישראל רוני אלשיך: פעל השוטר נכון – עלה אמון הציבור.

<מפכ"ל משטרת ישראל רוני אלשיך: פעל השוטר הבודד לא נכון – ירד אמון הציבור.

<מפכ"ל משטרת ישראל רוני אלשיך: זאת אחריות עצומה על כתפי הפיקוד הבכיר של המשטרה, איך מיצרים מצב שהשוטר בקצה פועל נכון, פועל יותר נכון.

<מפכ"ל משטרת ישראל רוני אלשיך: פועל ברגישות, עם כל המורכבות שאני אעמוד עליה.

<מפכ"ל משטרת ישראל רוני אלשיך: ומה שאני מציג, או אציג כתפיסה, נועד לטפל בזה ברמה האסטרטגית.

<מפכ"ל משטרת ישראל רוני אלשיך: ואני מקדים את המאוחר כדי להיות מובן.

<מפכ"ל משטרת ישראל רוני אלשיך: אחת מחובותיי היא להופיע בפני הוועדה הזאת, אבל אני שמח גם על הזכות להופיע בפני הוועדה הזאת, לא רק על החובה.

<מפכ"ל משטרת ישראל רוני אלשיך: בוודאי על הזכות להופיע בפעם הראשונה ביום ההצדעה למשטרת ישראל, מכמה סיבות.

<מפכ"ל משטרת ישראל רוני אלשיך: אחת, חגיגיות.

<מפכ"ל משטרת ישראל רוני אלשיך: שתיים, מטבע הדברים, קצת יותר נחמדים, שואלים פחות שאלות קשות וזה הזדמנות שלי להספיק לומר את מה שאני רוצה לומר.

<מפכ"ל משטרת ישראל רוני אלשיך: מטבע הדברים הופעתי בכנסת בכמה וכמה ועדות, אז זה חלק מההזדמנות שלי באמת באמת להשמיע באווירה חגיגית, כשבאים להיות קשובים למשטרה ובאמת לשמוע מה אנחנו מנסים לעשות.

דוד אמסלם: אני רוצה לספר לך, הזמנו עוגיות, אבל לא הרשו לנו להכניס לאולם הזה עוגיות.

<מפכ"ל משטרת ישראל רוני אלשיך: משטרת ישראל פרושה כמובן על פני כל הארץ ואלה המופעים שלה.

<מפכ"ל משטרת ישראל רוני אלשיך: זה פחות חשוב, אבל זה נועד להראות שבעצם בכל מקום ישנו ממשק עם השוטר.

דוד אמסלם: אם אפשר קצת לעמעמם את האורות.

<מפכ"ל משטרת ישראל רוני אלשיך: זהו המצב הנוכחי, אבל אני חושב שהמצב הטוב יותר הוא מצב שימצא את הדרך להתחכך ברמה יותר גבוהה.

<מפכ"ל משטרת ישראל רוני אלשיך: כמוש נאמר פה, האתגר שלנו זה שהאזרח לא יעבור למדרכה השנייה.

<מפכ"ל משטרת ישראל רוני אלשיך: האתגר שלנו זה למחוק את המשפט – אם לא תאכל יבוא שוטר.

<מפכ"ל משטרת ישראל רוני אלשיך: אמנם אני לא אמרתי את זה לילדים שלי, ולא בגלל שהם אכלו טוב, אבל זה משפט שנשמע ברחבי ישראל, והאחריות היא הדדית של כולנו, כמי שמגלה אחריות מעבר לאזרח הבודד, אבל כמובן גם של השוטר הבודד שזה לא יקרה.

<מפכ"ל משטרת ישראל רוני אלשיך: זה קשור קשר ישיר לאמון הציבור.

<מפכ"ל משטרת ישראל רוני אלשיך: זה קשור לזה שאנחנו רוצים להגיע למצב שהאבא אומר לבת שלו – בעיה הכי קטנה, את פונה למוקד 100 ולא אומר לה – אל תפני למוקד 100, חבל על הזמן שלך.

<מפכ"ל משטרת ישראל רוני אלשיך: או לחילופין – חפשי שוטר שנמצא בזירה.

<מפכ"ל משטרת ישראל רוני אלשיך: אם את הולכת לבלות – את לא נכנסת לאזור אם אין נוכחות משטרה.

<מפכ"ל משטרת ישראל רוני אלשיך: זה המצב.

<מפכ"ל משטרת ישראל רוני אלשיך: להגיע לשם זו כברת דרך ואני חושבת שאנחנו צריכים לעשות את הביחד.

<מפכ"ל משטרת ישראל רוני אלשיך: ולכן לא בכדי אני חושב שיום הצדעה כזה יכול להיות ממש נקודת מפנה שכולנו מתאמצים שהיא תקרה, כי מנהיגי הציבור צריכים להתאמץ שזה יקרה והמשטרה צריכה לעשות את הדברים הנכונים שזה יקרה.

<מפכ"ל משטרת ישראל רוני אלשיך: אבל בסוף שום דבר לא נעשה לבד.

<מפכ"ל משטרת ישראל רוני אלשיך: משטרה היא לא גורם חיצוני, כפי שאמרתי.

<מפכ"ל משטרת ישראל רוני אלשיך: זה המצב שלנו היום, אם אנחנו רוצים ככה להסתכל איפה אנחנו נמצאים ביחס לממוצע, ביחס של שוטרים ל-1,000 נפש.

<מפכ"ל משטרת ישראל רוני אלשיך: אין מנוס מלהסתכל על הנתון הזה, מפני שהנתון הזה, והיות ואנחנו מדברים על נוכחות ובולטות, שוטר בכל מקום במובן של תחושת הביטחון, במובן של כתובת לאזרח כשצריך.

<מפכ"ל משטרת ישראל רוני אלשיך: בניגוד להרבה מאד ארגונים שיכולים לעמוד מאחורי הקלעים, להתייעל ולהפוך לטכנולוגיה, האזרח רוצה שוטר.

<מפכ"ל משטרת ישראל רוני אלשיך: זה נכון, זה לא הכל מתרגם לשוטרים ויש המון מהלכים שאפשר לעשות באמצעים טכנולוגיים ואחרים, אני אדבר עליהם כמה מילים, אבל בסוף המשטרה צריכה להיות זמינה לאזרח ולנתון הזה יש משמעות.

<מפכ"ל משטרת ישראל רוני אלשיך: אם נוסיף על הנתון הזה האתגר – כפי שנאמר פה קודם – של ביטחון הפנים, שהוא חריג למשטרה, אז ההשוואה הזאת כמעט לא רלבנטית, מפני שברור לכולנו כמה סד"ק מושקע לטובת ביטחון פנים.

<מפכ"ל משטרת ישראל רוני אלשיך: הוערה פה הערה על ידי אחד מחברי הכנסת – ברושי דומני – בסיפור של הפשיעה החקלאית במגזר החקלאי.

<מפכ"ל משטרת ישראל רוני אלשיך: כאשר אנחנו מעלים יום יום מאות שוטרים לירושלים, במשך חודשים ארוכים, אני לא מדבר על כמה זה עולה.

<מפכ"ל משטרת ישראל רוני אלשיך: כי שוטר שלא עובד בסביבת ביתו, עולה למשטרה הון עתק.

<מפכ"ל משטרת ישראל רוני אלשיך: היא צריכה להלין אותו, היא צריכה להאכיל אותו את כל הארוחות ולא רק את הארוחה כשהוא נמצא במשמרת שלו.

<מפכ"ל משטרת ישראל רוני אלשיך: יש לזה עלויות אדירות.

<מפכ"ל משטרת ישראל רוני אלשיך: אבל ככל שאין מספיק שוטרים וצריכים לתת ביטחון לירושלים, זה פוגע בכל רחבי הארץ וזה פוגע באזורים שבהם השטחים הם שטחים נרחבים בצורה יותר מיידית, וזה מאפיין את הסיור הכפרי וכל מה שקשור בזה.

<מפכ"ל משטרת ישראל רוני אלשיך: זה פוגע בהדרכות שלנו בצורה קשה, זה מכריח אותנו להוציא את כולם לשטח וזה בעייתי.

<מפכ"ל משטרת ישראל רוני אלשיך: בסופו של דבר אנחנו רוצים שההדרכה תתנהל כסדרה.

<מפכ"ל משטרת ישראל רוני אלשיך: ששוטר לא יפסיד את הפרק של רב תרבותיות.

<מפכ"ל משטרת ישראל רוני אלשיך: לא שאני בזה נתלה.

<מפכ"ל משטרת ישראל רוני אלשיך: אנחנו עובדים על זה קשה מאד ואני אדבר על זה.

<מפכ"ל משטרת ישראל רוני אלשיך: ששוטר יקבל הכשרה מלאה כפי שאנחנו רוצים שהוא יפעל בצורה מקצועית, נכונה ומוכן מנטאלית, ואנחנו נאלצים לפגוע בזה כדי לקיים את הביטחון השוטף.

<מפכ"ל משטרת ישראל רוני אלשיך: בסופו של דבר אחד המהלכים שאנחנו כרגע עוסקים בהם, זה איך עושים את ההתעצמות שתאפשר לביטחון ירושלים להתנהל בלי פגיעה במשטרת ישראל בכל רחבי הארץ, וכמובן במקביל במגזר הערבי, שתיכף אני אעסוק בו ואגיע אליו.

<מפכ"ל משטרת ישראל רוני אלשיך: מגמות הפשיעה נראות לכאורה טובות מאד ואני מציע לא להתפרק על הדבר הזה ולהנות ממנו, מפני שכולנו מבינים – גם בטרור וגם בפשיעה – העולם הולך למקומות אחרים.

<מפכ"ל משטרת ישראל רוני אלשיך: הפשיעה הולכת לסייבר.

<מפכ"ל משטרת ישראל רוני אלשיך: הפשיעה הולכת לרשת.

<מפכ"ל משטרת ישראל רוני אלשיך: הרבה יותר קל ליצר עקיצות במירכאות או שלא במירכאות, באמצעים שבהם אתה מסתכן הרבה פחות מאשר לעטות עליך מסכה, להיכנס לבנק ולשדוד בנק.

<מפכ"ל משטרת ישראל רוני אלשיך: אפשר להגיע לתוצאות הרבה יותר טובות באמצעים אחרים.

<מפכ"ל משטרת ישראל רוני אלשיך: ולכן, הנתון הזה שהוא נכון בכל העולם המערבי, מצביע עליו.

<מפכ"ל משטרת ישראל רוני אלשיך: והיות ויש משטרות טובות יותר וטובות פחות, אסור לנו להתרפק עליו ולומר – שימו לב, הכל בסדר, הפשיעה בירידה ובואו ננוע קדימה למשימות לאומיות אחרות.

<מפכ"ל משטרת ישראל רוני אלשיך: הפשיעה בירידה באזור שהוא האזור המדיד, האזור המדווח.

<מפכ"ל משטרת ישראל רוני אלשיך: יש הרבה מאד פשיעה שאנחנו קוראים לה עבירות חשיפה, שללא שנחשוף אותן לא נדע שיש עבירה.

<מפכ"ל משטרת ישראל רוני אלשיך: וברשת הפלח של עבירות החשיפה גדול בסדרי גודל מאשר המופעים שנמצאים בשטח.

<מפכ"ל משטרת ישראל רוני אלשיך: וכולנו מבינים שיש פה אתגר עצום, שלא לומר שינוי דרמטי, מקצועני.

<מפכ"ל משטרת ישראל רוני אלשיך: מקצועות חדשים, תפקידנים חדשים, אם אנחנו רוצים להיות רלבנטיים.

<מפכ"ל משטרת ישראל רוני אלשיך: ואחרי כל זה אומר שגם ברשת צריכה להיות נוכחות ואני אתייחס לזה אחר כך, שנדבר על מניעה מצבית.

<מפכ"ל משטרת ישראל רוני אלשיך: זאת התמונה שמטרידה לא רק את משטרת ישראל, גם את המגזר הערבי – כשל לעצמו.

<מפכ"ל משטרת ישראל רוני אלשיך: לא רק את השר לביטחון הפנים, אלא גם את ראשי הרשויות הערבים.

<מפכ"ל משטרת ישראל רוני אלשיך: המצב הוא בלתי נסבל.

<מפכ"ל משטרת ישראל רוני אלשיך: הסובלים הראשיים זה המגזר הערבי עצמו, והסובלים המשניים זה המגזרים האחרים, שסובלים מהפשיעה של המגזר הערבי.

<מפכ"ל משטרת ישראל רוני אלשיך: ויש רצון עז במגזר הערבי להעמיק את שירותי המשטרה.

<מפכ"ל משטרת ישראל רוני אלשיך: מדובר, לפחות זה נתפס ככה.

<מפכ"ל משטרת ישראל רוני אלשיך: אני לא יכול לשפוט עשרות שנים אחורה, אבל לא עשינו את העבודה עשרות שנים אחורה.

נחמן שי: יש קושי להקים תחנות ביישובים הערבים?

<מפכ"ל משטרת ישראל רוני אלשיך: אני אדע את זה בעוד מספר חודשים, אני חושב שלא.

<מפכ"ל משטרת ישראל רוני אלשיך: אני פגשתי נדמה לי 26 ראשי רשויות ערבים, וחלק גדול מהם הזמינו אותנו, כי אני הסברתי שאם אנחנו נתחיל לבנות תחנות משטרה מסקראץ', כולנו מכירים את הבירוקרטיה וכמה זמן זה ייקח.

<מפכ"ל משטרת ישראל רוני אלשיך: מי שיעמיד מבנה זה יהיה יותר מהר לעשות התאמות ולייצר תחנות משטרה.

<מפכ"ל משטרת ישראל רוני אלשיך: והייתה נכונות רבה להעמיד מבנים בתוך המגזר הערבי, רק שתבוא כבר משטרה.

איתן ברושי: רק שהמבנה יהיה חוקי.

<מפכ"ל משטרת ישראל רוני אלשיך: כמובן שהמבנה יהיה חוקי והמשטרה בודקת את עצמה.

<מפכ"ל משטרת ישראל רוני אלשיך: גם כשאני הולך לשתות בבית קפה, אני בודק קודם שבית הקפה הוא חוקי ושיש לו רישיון עסק, אז בוודאי שלא נעמיד תחנת משטרה כשלבניין אין רישיון.

<מפכ"ל משטרת ישראל רוני אלשיך: ולכן בהקשר הזה יש נכונות אצל מראשי הרשויות.

<מפכ"ל משטרת ישראל רוני אלשיך: לא בכל מקום רמת הבשלות היא אותה רמת בשלות, אבל יש לנו סבלנות וצריך להתחיל והדבר הזה יעמיק.

<מפכ"ל משטרת ישראל רוני אלשיך: יש נכונות לגייס עבורנו שוטרים, כלומר להביא עבורנו מאתרים של אקדמאים שמתקשים לקבל תפקידים או למצוא לעצמם עיסוק מכבד במקומות אחרים, והם איכותיים ואפשר לשים אותם במשטרת ישראל בתפקידים משמעותיים.

<מפכ"ל משטרת ישראל רוני אלשיך: יש לנו כוונה להעלות באופן דרמטי את כמות השוטרים באוכלוסייה הזאת, כי שוב, אין דרך אחרת לתת שירותי משטרה איכותיים, רב תרבותיים, כאשר המשטרה איננה מייצגת את הרב תרבותיות וכאשר אין לה את היכולת להבין את הייחודיות ואת הרגישות.

<מפכ"ל משטרת ישראל רוני אלשיך: וכולכם מבינים איזו רגישות יש ובכל נושא זו רגישות אחרת וצריך להבין בה.

<מפכ"ל משטרת ישראל רוני אלשיך: וכאשר אנחנו חוקרים אלימות בתוך המשפחה, אז אנחנו מכשירים את החוקרים שלנו לאוכלוסייה החרדית, לאוכלוסייה של סמי-כתות, לאוכלוסייה של המגזר הערבי ולאוכלוסייה הכללית, ובכל מקום זה "חוקים אחרים".

<מפכ"ל משטרת ישראל רוני אלשיך: כי אתה לא רוצה לעשות אכיפה - - -

מאיר כהן: אדוני, בגלל הנתונים האלה, האם נכון, ואני הבנתי מדבריך או שהבנתי לא נכון, שבעצם אנחנו תלויים בחסדים של ראשי יישובים - - -

<מפכ"ל משטרת ישראל רוני אלשיך: לא.

מאיר כהן: שנייה.

מאיר כהן: ברצותם אנחנו נכנסים ויש לנו סבלנות.

מאיר כהן: אני חושב, דווקא כאחד שגר בדימונה ומכיר את ההוויה הבדואית לפני ולפנים ומטייל ביישובים הבדואים, יש שם ציפייה שאנחנו נתנהג כריבון.

מאיר כהן: לא נחכה שראש הרשות ייתן לנו מבנה, אנחנו נבוא ונבקש מראש הרשות תוך פרק זמן מסוים להקצות מבנה, כי אנחנו חייבים להיכנס לשם לטובתם, גם שלהם כמובן וגם של האחרים, כי יש שם אפקט מצילתיים, שבוודאי אתה מכיר אותו.

מאיר כהן: כשהפשע שם גואה – אנחנו חשים את זה ביישובים שלנו.

מאיר כהן: תודה.

דוד אמסלם: רק שנייה, ברשותך המפכ"ל, הייתי מבקש, אפשר לענות למאיר, אבל בגדול, אנחנו רוצים שהוא יסיים את הסקירה ואחרי זה נשאל שאלות.

<מפכ"ל משטרת ישראל רוני אלשיך: אמרתי את המשפט שאמרתי כדי שנבין שאפשר גם להיות אופטימיים, לא מפני שאנחנו צריכים כל דבר לבקש רשות על מנת לעשות אכיפה.

מאיר כהן: אופטימיות יש.

<מפכ"ל משטרת ישראל רוני אלשיך: אבל כפי שאמרתי ואולי אני אגיד יותר ברור אחר כך, יש משמעות לזה שאנחנו עושים את הדברים או חלק גדול מהדברים עם הקהילה.

<מפכ"ל משטרת ישראל רוני אלשיך: ואנחנו יכולים לעשות רק אכיפה, זה משטרה רעה מאד שעושה רק אכיפה.

<מפכ"ל משטרת ישראל רוני אלשיך: משטרה טובה עושה אכיפה ושירותי משטרה ושירותי משטרה אי אפשר לעשות ללא קהילה וללא רשויות אחרות שנכנסות ונותנות שירות, כל משרדי הממשלה.

<מפכ"ל משטרת ישראל רוני אלשיך: זו משטרה.

<מפכ"ל משטרת ישראל רוני אלשיך: אכיפה תמיד אפשר לעשות.

<מפכ"ל משטרת ישראל רוני אלשיך: לבוא בלילה ולאכוף והכל בסדר.

<מפכ"ל משטרת ישראל רוני אלשיך: אבל כך לא מייצרים נורמות ציות לחוק, וכולנו רוצים לשפר את נורמת הציות לחוק בכל אחד מהמגזרים ובהדרגה.

<מפכ"ל משטרת ישראל רוני אלשיך: ולכן אמרתי את מה שאמרתי בשביל להציג את החלק האופטימי.

<מפכ"ל משטרת ישראל רוני אלשיך: כמובן שתפקידנו גם לאכוף על פי החוק.

<מפכ"ל משטרת ישראל רוני אלשיך: הסמכות היא ממש שלנו.

<מפכ"ל משטרת ישראל רוני אלשיך: היא של מפכ"ל המשטרה להחליט מה המדיניות של האכיפה, ושהמשטרה על פי החוק רשאית לאכוף את החוק.

<מפכ"ל משטרת ישראל רוני אלשיך: לא מוטל עליה, לא חובה, ולכן המדיניות היא דבר מאד מאד משמעותי ואנחנו צריכים להגדיר את המשטרה ותיכף אני אבהיר אותה.

<מפכ"ל משטרת ישראל רוני אלשיך: זה הקשר הגורדי.

<מפכ"ל משטרת ישראל רוני אלשיך: אני חושב שחייבים לדבר עליו, וחלקו אני סופג חזק בתקשורת, אבל התפקיד שלי זה לעשות את התפקיד שלי ולא לעשות יחסי ציבור.

<מפכ"ל משטרת ישראל רוני אלשיך: ולכן יש קשר גורדי בין מה המשטרה עושה במהות, שתיכף אני אכנס לזה, במה זה משפיע על אמון הציבור, מה הממשק עם התקשורת, כולל הגבלות של הממשק עם התקשורת, שעלולות לפגוע באמון הציבור ולפגוע בערכי המשטרה.

<מפכ"ל משטרת ישראל רוני אלשיך: ולכן, החיבור בין כל הדברים האלה גם יחד, שיובהר יותר בסוף, אני אחזור לזה בסוף, הוא קשר הדוק שצריך לנהל את כולו ברמה היומיומית.

<מפכ"ל משטרת ישראל רוני אלשיך: לא תמיד הוא פופולארי ולא בכל המקומות אנחנו באותו קצב של שינוי והתפתחות ואני מוכן לספוג את הביקורת הציבורית עלי, ואני נושא באחריות.

<מפכ"ל משטרת ישראל רוני אלשיך: אבל אני רוצה להבהיר כמה דברים שקשורים אחד לשני ומדוע צריך להבין את הקשר בין אחד לשני ולהבין מה אנחנו עושים.

<מפכ"ל משטרת ישראל רוני אלשיך: מילה על הרעיון המסדר או תפיסת התפקיד של המשטרה עצמה.

<מפכ"ל משטרת ישראל רוני אלשיך: המשטרה צריכה להיות מכוונת פתרון בעיות הלקוח והגדרנו את הלקוח כאזרח הנורמטיבי בטריטוריה נתונה.

<מפכ"ל משטרת ישראל רוני אלשיך: מקופל פה הרבה.

<מפכ"ל משטרת ישראל רוני אלשיך: אני אסביר.

<מפכ"ל משטרת ישראל רוני אלשיך: ראשית האזרח הנורמטיבי הוא האזרח ולא העבריין.

<מפכ"ל משטרת ישראל רוני אלשיך: העבריין יכול לשנוא אותי.

<מפכ"ל משטרת ישראל רוני אלשיך: העבריין יכול לפחד ממני ושהעבריין הוא יהיה זה שיהיה עליו המשפט – אם לא תאכל יבוא שוטר.

<מפכ"ל משטרת ישראל רוני אלשיך: זה בסדר.

<מפכ"ל משטרת ישראל רוני אלשיך: חלק מהשירות לאזרח הנורמטיבי זה לאכוף את החוק על העבריין.

<מפכ"ל משטרת ישראל רוני אלשיך: תיכף אני אגדיר מה הוא עבריין, כי זאת הגדרה חמקמקה.

<מפכ"ל משטרת ישראל רוני אלשיך: האזרח הנורמטיבי, מדוע בטריטוריה נתונה?

<מפכ"ל משטרת ישראל רוני אלשיך: מפני שבכל טריטוריה אזרח קם בבוקר לבעיות אחרות והוא מוטרד מבעיות אחרות.

<מפכ"ל משטרת ישראל רוני אלשיך: ואנחנו מוכרחים לעשות סדר עדיפות בשירותי המשטרה שאנחנו נותנים, לפי הבעיות שמטרידות אותו.

<מפכ"ל משטרת ישראל רוני אלשיך: מפני שלא רק למשטרה יש חלוקת קשב, גם לאזרח יש חלוקת קשב.

<מפכ"ל משטרת ישראל רוני אלשיך: אני אגדים את זה.

<מפכ"ל משטרת ישראל רוני אלשיך: סביר להניח שאזרח שקם בבוקר ויש לו ירי ברחובות והירי הזה נמשך אל תוך הלילה ויורים בחתונות ופחד לנסוע בכביש, ואולי תיכנס לאיזה אזור אש תוך כדי שאתה נוסע על הכביש, בדרכך הביתה חזרה מהעבודה.

<מפכ"ל משטרת ישראל רוני אלשיך: הוא לא שומע את הקריוקי, והקריוקי לא פוגע לו באיכות החיים, כי זה ממש לא מעניין אותו עכשיו.

<מפכ"ל משטרת ישראל רוני אלשיך: הרעש של היריות הוא זה שמעניין אותו ולא הקריוקי.

<מפכ"ל משטרת ישראל רוני אלשיך: זאת חלוקת הקשב שלו.

<מפכ"ל משטרת ישראל רוני אלשיך: ואם אני אאכוף עבירות איכות חיים וארכז מאמץ על עבירות איכות חיים במקום שבו יש דברים בסיסיים ב- - - של האזרח, שהוא עוד לא שם, ואם עדיין לא טיפלתי בבריונות בכביש ובפצועים ובהרוגים, של רכבים שהורדו מהכביש ונוסעים על ידי קטינים, על ידי פסולי נהיגה, טרקטורונים וכו', אני עושה שני דברים – טעות.

<מפכ"ל משטרת ישראל רוני אלשיך: אחת, לא מרכז את המשאבים למקום הנכון ובכך אני גורם לכך שאני שם משאבים במקום אחד אבל לא נותן שירות בדבר השני; והדבר הנוסף שהוא לא פחות חשוב, אני נתפס כמי שנטפל לאזרח ולא בא לעזור לו וזה מאד חשוב.

<מפכ"ל משטרת ישראל רוני אלשיך: עכשיו, זה קשור כמובן לנורמות הציות לחוק בכל אחת מהטריטוריות, בכל אחד מהנושאים.

<מפכ"ל משטרת ישראל רוני אלשיך: אז בחלק מהמקומות זה נשמע טיפולים מפנקים יותר עבור האזרח, אבל זה מה שמטריד אותו שם.

<מפכ"ל משטרת ישראל רוני אלשיך: וברוך השם שאצלו לא יורים ברחובות.

<מפכ"ל משטרת ישראל רוני אלשיך: אבל הם שיורים ברחובות ואתה שואל את הציבור, ואנחנו פה הלכנו למהלך שבו שואלים את הציבור בכל טריטוריה – אחד, אנחנו מסתכלים על הנתונים שלנו – מה מופיע אצלנו, Hot Spots נקודות חמות של פשיעה.

<מפכ"ל משטרת ישראל רוני אלשיך: שתיים, אנחנו שואלים למה קורה לנו האזרח.

<מפכ"ל משטרת ישראל רוני אלשיך: מה בתכולת קריאות ה-100 שלו.

<מפכ"ל משטרת ישראל רוני אלשיך: זה נתונים שיש לנו, מנוהלים גיאוגרפית.

<מפכ"ל משטרת ישראל רוני אלשיך: והדבר השלישי, אנחנו שואלים את האזרח בסקרים, מפגש עם רשויות, מפגש עם רווחה, מפגש עם מנהיגי קהילה, מתנ"סים, בתי ספר וכו' וכו'.

<מפכ"ל משטרת ישראל רוני אלשיך: אנחנו שואלים את האזרח מה מטריד אתכם.

<מפכ"ל משטרת ישראל רוני אלשיך: יש הרבה מאד דברים שאולי אני לא מכיר, מכמה סיבות.

<מפכ"ל משטרת ישראל רוני אלשיך: אחת, אולי מדובר במשהו שהוא תחת הכותרת עבירות חשיפה ולא מדווח למשטרה.

<מפכ"ל משטרת ישראל רוני אלשיך: אולי מדובר במשהו שכבר האזרח מזמן התייאש מהמשטרה והוא כבר לא מדווח לה.

<מפכ"ל משטרת ישראל רוני אלשיך: ואנחנו כן רוצים לדעת מה מטריד אותך ואתה לא מדווח למשטרה.

<מפכ"ל משטרת ישראל רוני אלשיך: ולכן יש פה תהליך מקדים בכל אחת מהטריטוריות, כדי להבין מה מטריד את האזרח הנורמטיבי בטריטוריה הנתונה ולנסות למקד בחלוקת הקשב שלנו, בשיטור הקלאסי, בשיטור הרחוב.

<מפכ"ל משטרת ישראל רוני אלשיך: אני לא מדבר על השיטור הגבוה, אני אגיד עליו שתי מילים אחר כך.

<מפכ"ל משטרת ישראל רוני אלשיך: בשיטור הקלאסי, למקד ולנסות לפתור את הבעיות של האזרח הנורמטיבי בטריטוריה הזאת.

<מפכ"ל משטרת ישראל רוני אלשיך: בהבחנה בין אזרח נורמטיבי לעבריין, הגדרנו הגדרה שאומרת עבריין הוא מי שהגדיר את עצמו כעבריין.

<מפכ"ל משטרת ישראל רוני אלשיך: זו הגדרה מאד חשובה, מפני שכל האזרחים הנורמטיביים, ללא יוצא מן הכלל, עוברים עבירות.

<מפכ"ל משטרת ישראל רוני אלשיך: כל האזרחים הנורמטיביים ללא יוצא מן הכלל עוברים עבירות.

<מפכ"ל משטרת ישראל רוני אלשיך: זה עוד לא הופך אותם לעבריינים.

<מפכ"ל משטרת ישראל רוני אלשיך: יש בעיה של נורמה של ציות לחוק.

<מפכ"ל משטרת ישראל רוני אלשיך: מדובר בדרך כלל בעבירות זוטות, אבל עדיין זה עבירות.

<מפכ"ל משטרת ישראל רוני אלשיך: זה מאד אישי, מפני שבחברה דמוקרטית, במדינה ליבראלית, אנחנו משתדלים, או המחוקק משתדל, לא להגביל את חירותו של האדם הפרטי במה שהוא עושה עם עצמו.

<מפכ"ל משטרת ישראל רוני אלשיך: מעט מאד מתערב במה שהאדם עושה עם עצמו.

<מפכ"ל משטרת ישראל רוני אלשיך: הוא מגביל את חירותו במה שהוא מפריע לזולותו.

<מפכ"ל משטרת ישראל רוני אלשיך: כשהוא מפריע לזולתו, מטבע הדברים אדם קרוב אצל עצמו.

<מפכ"ל משטרת ישראל רוני אלשיך: ובשעה 23:15 כשהוא עושה מסיבת גיוס לבן שלו, זה לא נראה לו כזה נורא.

<מפכ"ל משטרת ישראל רוני אלשיך: בסך הכל שבעה ילדים.

<מפכ"ל משטרת ישראל רוני אלשיך: שבע מסיבות גיוס.

<מפכ"ל משטרת ישראל רוני אלשיך: אחת לשנתיים.

<מפכ"ל משטרת ישראל רוני אלשיך: לא נורא.

<מפכ"ל משטרת ישראל רוני אלשיך: 23:15, מה קרה?

נחמן שי: אצלך או אצל האזרח - - -

<מפכ"ל משטרת ישראל רוני אלשיך: ולכן האזרח מכונס בעצמו, זה לא נראה לו כזה נורא.

<מפכ"ל משטרת ישראל רוני אלשיך: אבל ב-23:02 במסיבת הגיוס של השכן שיש לו רק שני ילדים, אבל כבר 23:02 והילדה שלי עם כאב אוזניים.

<מפכ"ל משטרת ישראל רוני אלשיך: וזה מאד אנושי אצל האזרחים הנורמטיביים.

<מפכ"ל משטרת ישראל רוני אלשיך: זה לא הופך אותם לעבריינים.

<מפכ"ל משטרת ישראל רוני אלשיך: זה הופך אותם לאזרחים נורמטיביים שנורמת הציות לחוק שלהם היא לא מושלמת.

<מפכ"ל משטרת ישראל רוני אלשיך: וזה תפקידנו לטפל בנורמות הציות לחוק ולא להתבלבל, ולייצר מדיניות אכיפה דומה על אזרחים נורמטיביים ועל עבריינים.

<מפכ"ל משטרת ישראל רוני אלשיך: זו נקודה ארכימדית ויש בה אתגר מקצועי ומוסרי כאחד.

<מפכ"ל משטרת ישראל רוני אלשיך: כי כפי שאמרתי, בסוף יש שוטר אחד שהגיע לנקודה של 14 ספרות נ"צ, והיה שם משהו והוא קיבל החלטה.

<מפכ"ל משטרת ישראל רוני אלשיך: וכמובן כולנו נושאים באחריות למה שהוא עשה, וזה אתגר עצום.

<מפכ"ל משטרת ישראל רוני אלשיך: ולכן אם אנחנו לא נחנך להבחנה הזאת ולא נאמן להבחנה הזו, וזה יכול לקרות לו בהפרש של חצי דקה.

<מפכ"ל משטרת ישראל רוני אלשיך: הוא גמר אירוע אחד שהוא אירוע עברייני והוא עבר לאירוע שני, שהוא אירוע של אזרחים נורמטיביים, והוא צריך לשנות מוד, ואולי לשנות אפילו תרבות.

<מפכ"ל משטרת ישראל רוני אלשיך: כי הוא רק עבר את הכביש ומדובר בחברה שונה לחלוטין.

<מפכ"ל משטרת ישראל רוני אלשיך: וזה אתגר עצום ולכן ההבחנות האלה מאד חשובות.

<מפכ"ל משטרת ישראל רוני אלשיך: אנחנו מאמינים בגישה שאומרת שאם ניקח את עוצבת היסוד – שזאת התחנה – וניקח את השיטור הקלאסי לאן שהצגתי קודם, קרי מוכוון לבעיות של הטריטוריה, תחת הכותרת פתרון בעיות - ואני אמקד אחר כך למה זה נורא חשוב להגיד תחת הכותרת פתרון בעיות - אנחנו מייצרים שוטר שירותי יותר.

<מפכ"ל משטרת ישראל רוני אלשיך: למה?

<מפכ"ל משטרת ישראל רוני אלשיך: אחרי המעשים נמשכים הלבבות.

<מפכ"ל משטרת ישראל רוני אלשיך: אם שוטר יוצא בבוקר לעבודה והמשימה שלו היא שירותית בגישה, והמשימה שלו היא לא רק אכיפת חוק, אלא מתן שירותי משטרה כדי לעזור לאזרח לפתור את הבעיות.

<מפכ"ל משטרת ישראל רוני אלשיך: כך הוא יצא לדרך, כך הוא אסף את הבעיות, כך הוא עשה דיון על תכנית עבודה, כך הוא אישר את הבעיות וככה הוא בנה איזה משימות בתוך התחנה צריכות לשרת את העניין הזה.

<מפכ"ל משטרת ישראל רוני אלשיך: קורה לו משהו.

<מפכ"ל משטרת ישראל רוני אלשיך: הוא תופס את תפקידו קצת אחרת.

<מפכ"ל משטרת ישראל רוני אלשיך: הוא יוצא לשטח עם state of mind אחר.

<מפכ"ל משטרת ישראל רוני אלשיך: הוא הופך לשוטר שירותי יותר בהדרגה.

<מפכ"ל משטרת ישראל רוני אלשיך: דרך זה שזאת העשייה שלו היומיומית ולא רק מה שמלמדים אותו בקורס.

<מפכ"ל משטרת ישראל רוני אלשיך: ולא רק מה שמספרים לו ומלמדים אותו על ערכי המשטרה, מפני שבסופו של דבר, כפי שכולנו מבינים וכפי שלומדים במבוא למדיניות ציבורית, בשיעור הראשון, ב-10 דקות הראשונות של השיעור הראשון, של ההרצאה הראשונה, לומדים שמדיניות היא מה שמתבצע בפועל.

<מפכ"ל משטרת ישראל רוני אלשיך: כל השאר זה הצהרת מדיניות.

<מפכ"ל משטרת ישראל רוני אלשיך: ולכן, כדי שהמדיניות תהיה כזאת שאנחנו נותנים שירות, לא מספיק שאנחנו נצהיר, אנחנו צריכים לייצר תהליך ש"מכריח" את השוטר לעשות משימה שהופכת אותו שירותי.

<מפכ"ל משטרת ישראל רוני אלשיך: ולכן זה בנוי כך גם בתהליך של בניית התכנית, הגדרת המשימות וכמובן כל שורה ושורה או כל יום ויום שהשוטר נדרש לעשות.

<מפכ"ל משטרת ישראל רוני אלשיך: זה לא אתגר פשוט, אבל להבנתי זו הדרך שהיא הרבה יותר חזקה מאשר רק לדבר על ערכים, רק לדבר ולעשות סימולציות, אלא בסוף כשאתה קם בבוקר – מה אתה עושה.

<מפכ"ל משטרת ישראל רוני אלשיך: מה מופיע לך בתכנית.

<מפכ"ל משטרת ישראל רוני אלשיך: הכותרות הן שונות, מפני שכפי שאמרתי, חייב להיות מיקוד שונה בכל טריטוריה, חייבת להיות התאמה למה שהאזרח מצפה, אבל הכותרת הלא פחות חשובה – פתרון בעיות.

<מפכ"ל משטרת ישראל רוני אלשיך: אחת הבעיות הן, ומי שעושה כל כך הרבה משימות כל יום והן כל כך מגוונות, שהרבה פעמים המשימה היא משימה.

<מפכ"ל משטרת ישראל רוני אלשיך: הוראות משימה, אנחנו עושים עוד משימה, אנחנו מודדים אותה, סופרים אותה, עשינו - - -

דוד אמסלם: למה הדלקתם את האור?

<קריאה: לא רואים אותו.

<קריאה: אנחנו בתוך חושך.

<מפכ"ל משטרת ישראל רוני אלשיך: אנחנו נסתדר.

דוד אמסלם: טוב.

דוד אמסלם: את אומרת שבסוף הכל זה טלוויזיה.

דוד אמסלם: בבקשה.

דב חנין: המצב לא עד כדי כך קודר.

דב חנין: זה מה שמנסים לומר לנו.

<מפכ"ל משטרת ישראל רוני אלשיך: פתרון בעיות: פתרון בעיות נועד לזה שאנחנו בסוף באמת באמת ניתן את השירות.

<מפכ"ל משטרת ישראל רוני אלשיך: כלומר, לא נגיד בוא נעשה 17 כאלה, 18 כאלה, 20 כאלה ואחרי זה נגיד עשינו, הכל בסדר.

<מפכ"ל משטרת ישראל רוני אלשיך: בואו נבדוק את עצמנו האם פתרנו את הבעיה.

<מפכ"ל משטרת ישראל רוני אלשיך: וככל שלא פתרנו את הבעיה, התכנית צריכה להשתנות תוך כדי.

<מפכ"ל משטרת ישראל רוני אלשיך: לא נלאה אתכם, זה תהליך מסובך, אבל הוא מובנה בתוך בניית תכנית העבודה.

<מפכ"ל משטרת ישראל רוני אלשיך: קרי: אתה מתנפץ על בעיה.

<מפכ"ל משטרת ישראל רוני אלשיך: לא הכל מצליח.

<מפכ"ל משטרת ישראל רוני אלשיך: אם אנחנו רוצים לחסל את בעיית חסימות הכביש בין שבע וחצי לתשע וחצי בבוקר, כשהאוטובוס לא לוקח את הסיבוב, כולם מצפצפים, מתחילות קטטות, זה יוצא מהאוטו.

<מפכ"ל משטרת ישראל רוני אלשיך: כולנו מבינים מה הקשר בין חסימת כביש לאלימות.

<מפכ"ל משטרת ישראל רוני אלשיך: אפילו לדקירות, לצערנו, בחברה שלנו.

<מפכ"ל משטרת ישראל רוני אלשיך: אם אנחנו מבינים את החשיבות של הדבר הזה, אנחנו יכולים לעשות עכשיו דיון תיאורטי, מה כדאי לעשות כדי שזה יעבוד.

<מפכ"ל משטרת ישראל רוני אלשיך: תחנה אחת נעשה תכנית כזאת, תחנה שנייה תעשה תכנית אחרת, שנניח שהיא מתמודדת עם בעיה דומה.

<מפכ"ל משטרת ישראל רוני אלשיך: לא הכל יעבוד, אבל כשמשהו לא עובד ואנחנו רואים שהוא לא עובד, היות והגדרנו את זה כפתרון בעיות, צריך לשנות את התכנית.

<מפכ"ל משטרת ישראל רוני אלשיך: זה לא יחכה לשנה הבאה וגם לא לחציון וגם לא לדיון הרבעוני.

<מפכ"ל משטרת ישראל רוני אלשיך: אלא, כשאתה מגדיר את זה בפתרון בעיות,המדד שלך זה – פתרת או לא פתרת את הבעיה.

<מפכ"ל משטרת ישראל רוני אלשיך: הורדת, צמצם או לא צמצמת את הבעיה, תלוי באיזה בעיות אנחנו מדברים.

<מפכ"ל משטרת ישראל רוני אלשיך: ולכן האוריינטציה הזאת של פתרון בעיות היא חשובה.

<מפכ"ל משטרת ישראל רוני אלשיך: והמושג החשוב ביותר הוא מניעה מצבית.

<מפכ"ל משטרת ישראל רוני אלשיך: הוא חשוב ביותר לעבירות של אזרחים נורמטיביים, הוא חשוב גם בעבירות של פשיעה.

<מפכ"ל משטרת ישראל רוני אלשיך: אבל הוא כמעט ברירת מחדל בעבירות של אזרחים נורמטיביים ואני אסביר אותו.

<מפכ"ל משטרת ישראל רוני אלשיך: אסביר.

<מפכ"ל משטרת ישראל רוני אלשיך: כולנו בני אדם ואנחנו מושפעים מהסיטואציה.

<מפכ"ל משטרת ישראל רוני אלשיך: כשאנחנו רואים שוטר תנועה, אנחנו נאלצים להוריד את הרגל מהגז.

<מפכ"ל משטרת ישראל רוני אלשיך: לא משנה מי אנחנו.

<מפכ"ל משטרת ישראל רוני אלשיך: גם אם אנחנו מחוקקים.

דב חנין: צודק.

<מפכ"ל משטרת ישראל רוני אלשיך: אנחנו נאלצים להוריד את הרגל מהגז.

<מפכ"ל משטרת ישראל רוני אלשיך: זאת דוגמא למניעה מצבית.

<מפכ"ל משטרת ישראל רוני אלשיך: כלומר, כאשר הסיטואציה מצמצמת את הסיכוי שתעשה עבירה, זו היא מניעה מצבית.

<מפכ"ל משטרת ישראל רוני אלשיך: אני אתן אחר כך כמה וכמה דוגמאות.

<מפכ"ל משטרת ישראל רוני אלשיך: כמובן שנוכחות ובולטות משטרתית זה חלק מהמניעה המצבית, אבל חלק ממנה קשור לרגולציה רלבנטית.

<מפכ"ל משטרת ישראל רוני אלשיך: משטרת ישראל בשנים האחרונות, עשתה כברת דרך מאד מאד חשובה, בכל מה שקשור באלימות במועדונים.

<מפכ"ל משטרת ישראל רוני אלשיך: היות ואני לא נהגתי לשמוע חדשות בשבת, אבל כל מוצאי שבת הייתי מתעדכן, תקציר חדשות השבת ותמיד הייתי שומע כמה דקירות היו במהלך סוף השבוע במועדונים.

<מפכ"ל משטרת ישראל רוני אלשיך: מניעה מצבית משמעותה, אחד זה שיש רגולציה מה חובתו של בעל המועדון, זה שיש מצלמות שמצלמות בכל זמן שהמועדון פעיל.

<מפכ"ל משטרת ישראל רוני אלשיך: שיהיה מצלמות לא מצלמות אפשר לסגור את המועדון.

<מפכ"ל משטרת ישראל רוני אלשיך: כי כשהמצלמות לא מצלמות כולם יודעים שזה אל מצולם.

<מפכ"ל משטרת ישראל רוני אלשיך: אנחנו מבינים איך זה עובד.

<מפכ"ל משטרת ישראל רוני אלשיך: אם אין מאבטחים בכמות או ה-Capacity של המועדון לא מאפשרת את כמות החוגגים או עבר את מה שמותר לו ברישיון, ברור לנו מה קורה בצפיפות, בדחיפות ולאן זה מתפתח.

<מפכ"ל משטרת ישראל רוני אלשיך: אני כבר לא מדבר על סכנות בטיחותיות ואחרות.

<מפכ"ל משטרת ישראל רוני אלשיך: ואם אין מאבטחים היכן שצריך, כמו ליד תאי השירותים, אז כולנו מבינים איזה דברים יכולים להתפתח.

<מפכ"ל משטרת ישראל רוני אלשיך: ולכן, ככל שמקפידים על הדבר הזה ומי שמקבל רישיון גם יודע שיש ביקורת של המשטרה, ואם לא עומדים בתקנות סוגרים את המועדון במובן המילולי של המילה ומפסידים כלכלית, אז כל אחד עושה מה שהוא רוצה.

מאיר כהן: דומה הדבר למוקדים הרואים ברשויות.

<מפכ"ל משטרת ישראל רוני אלשיך: בוודאי.

מאיר כהן: בשיתוף פעולה עם ה - - -

<מפכ"ל משטרת ישראל רוני אלשיך: בוודאי.

<מפכ"ל משטרת ישראל רוני אלשיך: ולכן בסופו של דבר החיים יותר קשים לבעל המועדון שעושה כסף, אבל האזרחים שלנו בסופו של דבר יוצאים מהמועדון הזה בשלום.

<מפכ"ל משטרת ישראל רוני אלשיך: וגם אחרי שהאזרח יוצא מהמועדון ואמנם שתייה במועדון זה לא צורת הבילוי החביבה עלי ואני לא שולח את הילדים שלי לבלות במועדונים, אבל אלה הנורמות במדינת ישראל ואני בסוף לא קובע את הנורמות, המחוקק קובע את הנורמות.

<מפכ"ל משטרת ישראל רוני אלשיך: ממוצע הערכים של מדינת ישראל מיוצג על ידי החוק, פחות או יותר.

חיים ילין: החברה קובעת את הנורמות.

חיים ילין: המחוקק קובע את החוקים.

<מפכ"ל משטרת ישראל רוני אלשיך: אני חושב שהנורמה נקבעת על ידי החוקים, אבל זה דיון פילוסופי, אנחנו יכולים לנהל אותו בהזדמנות אחרת.

<מפכ"ל משטרת ישראל רוני אלשיך: יוצא אותו חוגג מהמועדון.

<מפכ"ל משטרת ישראל רוני אלשיך: לצורך הדוגמא שלנו הוא ס.

<מפכ"ל משטרת ישראל רוני אלשיך: מ"פ בצנחנים, כדי שכולנו נסכים שהוא אזרח נורמטיבי, נכון?

<מפכ"ל משטרת ישראל רוני אלשיך: הוא מסכן את חייו כל השבוע ועכשיו הוא החליט לבלות בליל שבת במועדון ועכשיו הוא יצא.

<מפכ"ל משטרת ישראל רוני אלשיך: מניעה מצבית היא תפיסה שאומרת תפקידי לא לתפוס אותו נוהג בשכרות, אלא למנוע ולצמצם למינימום את הסיכוי שהוא עולה על ההגה, כאשר רמת האלכוהול בדמו מעל המותר.

<מפכ"ל משטרת ישראל רוני אלשיך: זה תפקידי.

<מפכ"ל משטרת ישראל רוני אלשיך: אם אני תופס ככה את תפקידי, אז בליל הסילבסטר המשימה שלי זה לא להוציא 60 מארבי ינשוף ובזה לגמור את תפקידי.

<מפכ"ל משטרת ישראל רוני אלשיך: יהיו 60 מארבי ינשוף, אבל תפקידי זה לחלק פליירים בכניסה למועדון ולשים סרטונים במועדון שמזהירים שיש אכיפה מוגברת, ואנא.

<מפכ"ל משטרת ישראל רוני אלשיך: זה לשים עמדת משטרה של נוכחות בחוץ.

<מפכ"ל משטרת ישראל רוני אלשיך: זה להציע ליוצאים מהמועדון נשיפונים כדי לבדוק את רמת האלכוהול בדמם, האם כדאי להם לעלות; וזה לדבר עם הרשויות שיעבדו קווי הלילה ויהיו שאטלים, כדי להציל חיים וכדי לצמצם את הסיכוי שהוא עלה על ההגה.

<מפכ"ל משטרת ישראל רוני אלשיך: כי אם הוא עלה על ההגה, הדבר היחידי שהרווחתי זה שביום ראשון חסר ס.

<מפכ"ל משטרת ישראל רוני אלשיך: מ"פ, הוא בבית המעצר וחסר ס.

<מפכ"ל משטרת ישראל רוני אלשיך: מ"פ אחד בשורות צה"ל.

<מפכ"ל משטרת ישראל רוני אלשיך: זה הדבר היחידי שאני הרווחתי ואני מוחא כפיים לכמות האכיפה שאנחנו עשינו.

<מפכ"ל משטרת ישראל רוני אלשיך: כל זה מניח שאנחנו מדברים על אזרח נורמטיבי.

<מפכ"ל משטרת ישראל רוני אלשיך: אזרח נורמטיבי, אין שום שירות לציבור בזה שהוא יהיה מאחורי סורג ובריח.

<מפכ"ל משטרת ישראל רוני אלשיך: עכשיו למען הסר ספק, אם הוא עשה עבירה חמורה, הוא ייכנס לכלא, אבל התפקיד שלי זה למנוע ממנו לעשות את העבירה החמורה וזו הראייה המצבית.

אורי מקלב: הראייה המצבית זה גם בתנועה?

<מפכ"ל משטרת ישראל רוני אלשיך: כל דבר זה מניעה מצבית, כל עבירה שאזרח נורמטיבי יכול לעשות, תפקידנו - - -

אורי מקלב: גם - - -

<מפכ"ל משטרת ישראל רוני אלשיך: נכון, נכון.

<מפכ"ל משטרת ישראל רוני אלשיך: לכן תפקידנו לעשות כל שלאל ידינו בלשכלל את המודלים ולקבל שיתוף פעולה מהמחוקק כשאנחנו בוחרים ברגולציה שתעזור לנו לייצר את המניעה המצבית ולמנוע מאזרחים לקבל אכיפה קשה, כדרך האולטימטיבית לטפל בעבירות של אזרחים נורמטיביים.

דוד אמסלם: דרך אגב, לרוב זה גם יוצא יותר זול, ככה שאתה חוסך את ההוצאות.

<מפכ"ל משטרת ישראל רוני אלשיך: בוודאי.

<מפכ"ל משטרת ישראל רוני אלשיך: בוודאי.

<מפכ"ל משטרת ישראל רוני אלשיך: ולכן זו תפיסה.

<מפכ"ל משטרת ישראל רוני אלשיך: האם אנחנו שם?

<מפכ"ל משטרת ישראל רוני אלשיך: אנחנו בתחילת דרך.

<מפכ"ל משטרת ישראל רוני אלשיך: יש דברים שנעשו, לא בדיוק תחת הכותרת הזאת.

<מפכ"ל משטרת ישראל רוני אלשיך: נעשו דברים טובים בתור אינטואיציה נכונה וישרה.

<מפכ"ל משטרת ישראל רוני אלשיך: האם אנחנו שם בציון גבוה בכל התחומים?

<מפכ"ל משטרת ישראל רוני אלשיך: התשובה היא לא.

<מפכ"ל משטרת ישראל רוני אלשיך: האם יש לנו רעיונות מספיק טובים?

<מפכ"ל משטרת ישראל רוני אלשיך: גם התשובה היא לא.

<מפכ"ל משטרת ישראל רוני אלשיך: אנחנו מתחילים לחשוב ולחשוב עם הציבור ולחשוב עם הרשויות ועם שותפויות.

<מפכ"ל משטרת ישראל רוני אלשיך: למשל, סלולר.

<מפכ"ל משטרת ישראל רוני אלשיך: אני אספר לכם חוויה, בפורום הסגור הזה, ללא מצלמות.

<מפכ"ל משטרת ישראל רוני אלשיך: הדבר הראשון שהגעתי להיות מפכ"ל המשטרה, כמובן צריכים מיד לתת לך סלולר משטרתי, נכון?

<מפכ"ל משטרת ישראל רוני אלשיך: הרי לא יעלה על הדעת שאיזו שהיא חצי דקה לא יהיה לך סלולר של המשטרה.

<מפכ"ל משטרת ישראל רוני אלשיך: אז יש סלולר ואני שאלתי את עצמי מה אני עושה עם הישן.

<מפכ"ל משטרת ישראל רוני אלשיך: קיבלתי אותו מהשב"כ.

<מפכ"ל משטרת ישראל רוני אלשיך: התקשרתי, שאלתי מה עושים עם הסלולר.

<מפכ"ל משטרת ישראל רוני אלשיך: אז אמרו לי תשלם, אני לא זוכר כמה, זה כבר היה גרוטאה, בשלהי המודל.

<מפכ"ל משטרת ישראל רוני אלשיך: תשלם 250 שקלים אם אתה רוצה להחזיק אותו.

<מפכ"ל משטרת ישראל רוני אלשיך: אמרתי בסדר, תחייבו אותי ב-250 שקלים ואני לוקח אותו, שיהיה לילדים לים.

<מפכ"ל משטרת ישראל רוני אלשיך: ככה אני אמרתי, יצא לי מהפה.

<מפכ"ל משטרת ישראל רוני אלשיך: שיהיה לילדים לים.

<מפכ"ל משטרת ישראל רוני אלשיך: אחר כך עצרתי, אמרתי רק שנייה אחת, רגע.

<מפכ"ל משטרת ישראל רוני אלשיך: מה אמרתי כאן?

<מפכ"ל משטרת ישראל רוני אלשיך: אמרתי שאי אפשר ללכת לים בלי שייגנב לך הסלולר.

<מפכ"ל משטרת ישראל רוני אלשיך: זה מה שאמרתי בלי לשים לב.

<מפכ"ל משטרת ישראל רוני אלשיך: זה מה שאמרתי.

<מפכ"ל משטרת ישראל רוני אלשיך: הייתכן שזה ככה?

<מפכ"ל משטרת ישראל רוני אלשיך: עכשיו, אפשר כמובן לשים עשרות שוטרים שיתפסו את הקייסים וכאן אנחנו מדברים על עבריינים, אנחנו לא מדברים על אזרח נורמטיבי.

<מפכ"ל משטרת ישראל רוני אלשיך: אני מקווה שכולנו מסכימים שלגנוב סלולר בחוף הים זו לא עבירה של אזרח נורמטיבי.

<מפכ"ל משטרת ישראל רוני אלשיך: אבל עדיין מניעה מצבית היא קריטית פה, ואם אנחנו יכולים באמצעות הרשות - וזה קרה – לשים לוקרים בחוף הים, פתאום יש מניעה מצבית.

<מפכ"ל משטרת ישראל רוני אלשיך: אז האם בכל חופי הים יש לוקרים?

<מפכ"ל משטרת ישראל רוני אלשיך: לא.

<מפכ"ל משטרת ישראל רוני אלשיך: האם נצליח לשכנע את כל ראשי הרשויות?

<מפכ"ל משטרת ישראל רוני אלשיך: אולי כן, אולי לא.

<מפכ"ל משטרת ישראל רוני אלשיך: ואם נגיע למסקנה שצריך לעשות רגולציה כזאת, אז אנחנו נבקש שיתוף פעולה כדי שתהיה רגולציה כזאת, כדי לייצר מניעה מצבית.

<מפכ"ל משטרת ישראל רוני אלשיך: כי צריכים להיות תנאים ללכת לים ולחזור עם הסלולר שלך אחר כבוד ועם המפתחות של האוטו.

<מפכ"ל משטרת ישראל רוני אלשיך: ולא להשאיר שומר, כמו באיזה מאהל כזה בטירונות.

<מפכ"ל משטרת ישראל רוני אלשיך: אז זה רק להמחיש שמניעה מצבית היא גם בנושאי פשיעה.

<מפכ"ל משטרת ישראל רוני אלשיך: צריך להיות קשה לפשוע.

<מפכ"ל משטרת ישראל רוני אלשיך: צריך להיות חיים יותר קשים מול העבריין, אבל היא כמעט ברירת מחדל בעבירות של אזרחים נורמטיביים.

<מפכ"ל משטרת ישראל רוני אלשיך: ושוב, גם בעבירות של אזרחים נורמטיביים, אזרח נורמטיבי יכול להגיע לעשות עבירה חמורה כאזרח נורמטיבי, ושם הוא יפגוש את נחת זרועה של החוק.

<מפכ"ל משטרת ישראל רוני אלשיך: אבל ככל שאני יכול לא להביא אותו למצב הזה, אני חושב שנהיה משטרה טובה יותר.

אורי מקלב: איך בכלים שיש למניעה מצבית - - -

דוד אמסלם: שנייה, לפני כן אורי, רק איזו הערה קטנה.

דוד אמסלם: גם אני רוצה לעשות מניעה מצבית.

דוד אמסלם: אנחנו בשעה 12:00 צריכים לסיים, אז יש לנו בערך עד 11:55, אדוני.

אורי מקלב: אמיתית, תהיה ירידה בדו"חות - - - ואיך יכול להיות - - -

<מפכ"ל משטרת ישראל רוני אלשיך: אז היות ואנחנו מגדירים, כפי שאמרתי,פתרון בעיות ולא כמות אכיפה, אז לכן אם הבעיה מצטמצמת ואם בסופו של דבר הפשיעה בתחום מסוים יורדת, או העבריינות של אזרחים נורמטיביים בתחום מסוים יורדת, עשיתי את עבודתי.

<מפכ"ל משטרת ישראל רוני אלשיך: אני ממש לא מודד את עצמי כמה אנשים שמתי בכלא.

<מפכ"ל משטרת ישראל רוני אלשיך: ושוב, כל מה שאנחנו מדברים עכשיו זה בשיטור הקלאסי, שיטור השטח, שהוא קהילתי בתפיסה שלו.

<מפכ"ל משטרת ישראל רוני אלשיך: יש שיטור גבוה, שהוא שיטור מכוון מודיעין, הוא דומה מאד לסיכול טרור.

<מפכ"ל משטרת ישראל רוני אלשיך: הוא מגיע מלמעלה, טופ דאון, הוא מטפל בכנופיות ובעבריינים ובפשיעה ובפשע המאורגן, ואנחנו לא מדברים על זה.

<מפכ"ל משטרת ישראל רוני אלשיך: ושם כמובן זה סרט אחר.

<מפכ"ל משטרת ישראל רוני אלשיך: הוא דומה מאד לסיכול טרור, כמובן עם הבחנות בסמכויות החוקיות, אבל הוא דומה מאד בתפיסה.

<מפכ"ל משטרת ישראל רוני אלשיך: הוא בא מלמעלה למטה, וכאן מדובר במשהו שבא מלמטה למעלה, מפני שהוא צריך לשאול את האזרח מה אתה רוצה ממני?

<מפכ"ל משטרת ישראל רוני אלשיך: מה יעשה לך את זה שאני אהיה שם בשבילך, לא בשביל מישהו אחר.

<מפכ"ל משטרת ישראל רוני אלשיך: בשבילך.

<מפכ"ל משטרת ישראל רוני אלשיך: כי זה מה שמעניין את האזרח שהוא נמצא.

<מפכ"ל משטרת ישראל רוני אלשיך: והרחובות שונים.

<מפכ"ל משטרת ישראל רוני אלשיך: לפעמים אתה עובר גשר, אתה בין בני ברק לגבעת שמואל.

<מפכ"ל משטרת ישראל רוני אלשיך: כל אחד יש לו צרכים אחרים ונורמת הציות לחוק היא שונה בתחומים השונים ומוכרחים להתייחס לזה.

<מפכ"ל משטרת ישראל רוני אלשיך: אבל מניעה מצבית זה גם על המשטרה, אפרופו ההערה שנאמרה פה על ידי חבר הכנסת שי.

<מפכ"ל משטרת ישראל רוני אלשיך: כולנו צריכים מניעה מצבים.

<מפכ"ל משטרת ישראל רוני אלשיך: כולם.

<מפכ"ל משטרת ישראל רוני אלשיך: גם שוטרים.

<מפכ"ל משטרת ישראל רוני אלשיך: כדי לפעול על פי הנורמות של המשטרה צריך מניעה מצבית.

<מפכ"ל משטרת ישראל רוני אלשיך: וגם בעניין הזה אנחנו מטפלים.

<מפכ"ל משטרת ישראל רוני אלשיך: אחד הנושאים שמקדם המשרד יחד עם המשטרה זה שוטר מצלם.

<מפכ"ל משטרת ישראל רוני אלשיך: שוטר מצלם עושה מניעה מצבית הדדית.

<מפכ"ל משטרת ישראל רוני אלשיך: השוטר, שהוא יודע שהוא מצלם, מתנהג אחרת.

<מפכ"ל משטרת ישראל רוני אלשיך: בורר מילים.

חיים ילין: תשאל את ערוץ 99, פה כולם שקטים היום.

חיים ילין: רק שתדע.

חיים ילין: אולי זה מניעה.

חיים ילין: מן הסתם זה לא ככה.

<מפכ"ל משטרת ישראל רוני אלשיך: האזרח שיודע שהוא מצולם לוקח את זה בחשבון.

<מפכ"ל משטרת ישראל רוני אלשיך: החיכוך בין האזרח המתוסכל, הכועס, המוחה, לא חשוב למה הוא הגיע לסיטואציה הזאת, הוא סופר עד 10.

<מפכ"ל משטרת ישראל רוני אלשיך: כולם סופרים עד 10 – מניעה מצבית.

דוד אמסלם: מצלמה תמיד מרגיעה את הרוחות.

<מפכ"ל משטרת ישראל רוני אלשיך: ולכן הסיפור הזה - - -

<קריאה: לא במליאה.

חיים ילין: אני מציע – קח את כל המצלמות של הכנסת אליך, פה יהיה רגוע ואצלך גם.

דוד אמסלם: תראה איזה רעש עשה המשפט שלי.

<מפכ"ל משטרת ישראל רוני אלשיך: יכול להיות בהמשך להערה שהייתה פה, ש-To be reelected המצלמה עושה הפוך, אבל אני לא הייתי חבר כנסת ואין לי תכניות כאלה ואני חושב שאזרחים ושוטרים ללא ספק מושפעים.

<מפכ"ל משטרת ישראל רוני אלשיך: ואגב, אפרופו מה שנאמר פה בהקשר של מניעה מצבית בתוך המשטרה, גם על זה אני מקבל ביקורת באהבה גמורה.

<מפכ"ל משטרת ישראל רוני אלשיך: אגב, לא בתוך המשטרה, רק מחוץ למשטרה.

<מפכ"ל משטרת ישראל רוני אלשיך: אנחנו שכללנו את המניעה המצבית דרך בדיקות המהימנות התעסקותיות שלנו, באמצעות מבדק ממוחשב, שהואשמתי שהבאתי אותו בשב"כ.

<מפכ"ל משטרת ישראל רוני אלשיך: אין אותו בשב"כ.

<מפכ"ל משטרת ישראל רוני אלשיך: שם יש בדיקות ביטחון ופוליגרף וכלים אחרים.

<מפכ"ל משטרת ישראל רוני אלשיך: והכלי הזה נועד לייצר מניעה מצבית.

<מפכ"ל משטרת ישראל רוני אלשיך: הכלי הזה מיועד לזה שאחד – שוטר שלא מתאים לא יבוא בשערי המשטרה.

<מפכ"ל משטרת ישראל רוני אלשיך: אני אספר פה בפורום המצומצם הזה בארבע עיניים, שיש שוטרים - - -

דוד אמסלם: רק שנייה ברשותך, קצין הכנסת נכנס, אז הייתי מבקש אם הוא יכול להצטרף אלינו.

דוד אמסלם: יוסי.

<מפכ"ל משטרת ישראל רוני אלשיך: ויש מועמדים למשטרה בתהליך הגיוס, שמתיישבים ועושים מבדק כחלק מתהליך הגיוס שלהם וקמים אחרי 10 דקות ואומרים – כנראה אני לא מתאים להיות שוטר והולכים.

<מפכ"ל משטרת ישראל רוני אלשיך: כולנו צריכים להיות מרוצים.

<מפכ"ל משטרת ישראל רוני אלשיך: כי זה שוטר שיכולנו לפגוש אותו בשטח, מתנהג לא על פי הנורמות שהיינו רוצים, שלא לדבר פוגע באמון המשטרה אם נחשף שהוא עשה כך או אחר וכו'.

<מפכ"ל משטרת ישראל רוני אלשיך: זו מניעה מצבית.

<מפכ"ל משטרת ישראל רוני אלשיך: ושוטר שיודע שבצומת הקידום הבא שלו, ו/או בעוד כמה שנים הוא עושה עוד פעם את המבדק, הפעם של מועסק, לוקח את זה בחשבון, כמו שבקהילת המודיעין כל אחד לוקח בחשבון את בדיקת הביטחון החוזרת – זו מניעה מצבית.

<מפכ"ל משטרת ישראל רוני אלשיך: הוא סופר עד 10 לפני שהוא עושה שטות כי הוא לא רוצה להתבזות בבדיקה.

<מפכ"ל משטרת ישראל רוני אלשיך: זה כלי סופר חשוב.

<מפכ"ל משטרת ישראל רוני אלשיך: הוא לא נועד לחטט, הוא נועד למנוע.

<מפכ"ל משטרת ישראל רוני אלשיך: הוא לא נועד לחשוף, הוא נועד למנוע.

<מפכ"ל משטרת ישראל רוני אלשיך: נכון, הוא גם חושף, אבל אם הוא חושף ומישהו יודע שבצומת הקידום הבא יכול להיות שזה "יתפוס" אותו והוא מבקש לפרוש, אז אנחנו לא מעבירים אותו דרך תהליך של חקירה על מנת לבזות אותו – למה אתה מתכוון לפרוש.

<מפכ"ל משטרת ישראל רוני אלשיך: זאת המניעה, ונאפשר לו לפרוש בכבוד.

<מפכ"ל משטרת ישראל רוני אלשיך: ובסופו של דבר זו תפיסה שאומרת שכולנו, כולל המפכ"ל, דרושה להם מניעה מצבית.

<מפכ"ל משטרת ישראל רוני אלשיך: כולנו בני אדם ואין צדיק בארץ שיעשה טוב ולא יחטא.

<מפכ"ל משטרת ישראל רוני אלשיך: ורצוי שיהיו עלינו מנופים לעשות טוב.

<מפכ"ל משטרת ישראל רוני אלשיך: זה מאד חשוב, כי זה הכל מתלכד לתפיסה אחת ואני חושב שזה מאד חשוב להסכים על תפיסת תפקיד של משטרה כזאת ולעזור לה להיות כזאת.

<מפכ"ל משטרת ישראל רוני אלשיך: ואנחנו נעבור בין הוועדות וכמובן שיצעקו עלינו, ולמה אתם רוצים ככה, ולמה אתם רוצים אחרת.

<מפכ"ל משטרת ישראל רוני אלשיך: אנחנו רוצים שיובן הרציונל והרעיון המסדר.

<מפכ"ל משטרת ישראל רוני אלשיך: תעזרו לנו לעשות מניעה מצבית.

<מפכ"ל משטרת ישראל רוני אלשיך: אנחנו רוצים חברה טובה יותר.

<מפכ"ל משטרת ישראל רוני אלשיך: ולא רוצים, בתי הכלא מלאים באזרחים.

<מפכ"ל משטרת ישראל רוני אלשיך: האם יהיו בבתי הכלא?

<מפכ"ל משטרת ישראל רוני אלשיך: כן.

<מפכ"ל משטרת ישראל רוני אלשיך: תמיד יהיו פושעים ובכל חברה יהיו פושעים.

<מפכ"ל משטרת ישראל רוני אלשיך: אנחנו רוצים להגיע לאחוז מהאוכלוסייה בבתי הכלא כמו בארצות הברית?

<מפכ"ל משטרת ישראל רוני אלשיך: אני אישית לא.

<מפכ"ל משטרת ישראל רוני אלשיך: ממש לא.

<מפכ"ל משטרת ישראל רוני אלשיך: ולא רק בגלל שזה יקר.

<מפכ"ל משטרת ישראל רוני אלשיך: - - - פחות, ואנחנו רוצים חברה שהיא על עצמה יש מנופים להתנהג בצורה טובה יותר ולהעלות את נורמת הציות לחוק, גם אם זה בהדרגה, בכל אחד ואחד מהמקומות.

<מפכ"ל משטרת ישראל רוני אלשיך: אז כפי שאמרתי מול אזרחים נורמטיביים זו ברירת מחדל.

<מפכ"ל משטרת ישראל רוני אלשיך: נוכחות ובולטות זה חלק מהמניעה המצבית, אין מנוס.

<מפכ"ל משטרת ישראל רוני אלשיך: אבל נוכחות ובולטות בשטח, נוכחות ובולטות ברשת – כן.

<מפכ"ל משטרת ישראל רוני אלשיך: צריך לפגוש את המשטרה ברשת.

<מפכ"ל משטרת ישראל רוני אלשיך: גם להגן על מה שצריך כדי שמישהו ברשת לא יעשה עבירה או יהיה לו יותר קשה לעשות פשיעה, או פחות קל ממה שזה קורה היום; אבל גם כדי שתפגוש אותו ניידת ברשת ותגיד לו שלום, עוד קליק אחד אתה עושה עבירה, נא הימנע.

<מפכ"ל משטרת ישראל רוני אלשיך: לא כדאי לך.

<מפכ"ל משטרת ישראל רוני אלשיך: וזה מאד חשוב, כי בסוף תמיד אפשר לחכות לו ושהוא יעשה Down lode, ואחרי זה להאשים אותו על עבירת פדופיליה אחת, שתיים, שלוש, ארבע.

<מפכ"ל משטרת ישראל רוני אלשיך: אפשר, אבל אני לא חושב שזה נכון.

<מפכ"ל משטרת ישראל רוני אלשיך: אני חושב שאנחנו צריכים לייצר בתהליך הזה ובחשיבה הזאת כל הזמן את המנגנון הזה, שמצמצם את הפשיעה של כולם – של העבריינים ושל האזרחים הנורמטיביים.

<מפכ"ל משטרת ישראל רוני אלשיך: טכנולוגיה זה כלי חשוב ביותר כדי לייצר מניעה מצבית – מצלמות וכל מה שאפשר לדמיין.

<מפכ"ל משטרת ישראל רוני אלשיך: לא כל דבר אנחנו, אני חושב, בשלים מספיק בשביל לשים על השולחן.

<מפכ"ל משטרת ישראל רוני אלשיך: החשיבה הזאת תלך ותשתכלל, אבל צריכים להבין שאפשר לקחת את הנושא הזה לאקסטרים.

<מפכ"ל משטרת ישראל רוני אלשיך: אני אתן אולי רק דוגמא, אולי קוריוז.

<מפכ"ל משטרת ישראל רוני אלשיך: לא קשור לעשיית המשטרה באופן ישיר, אבל כדי להבין עד להיכן אפשר לקחת מניעה מצבית.

<מפכ"ל משטרת ישראל רוני אלשיך: בחברת הייטק החליטו שהם רוצים לשדרג את פינות הקפה כדי שיהיה מינגלינג בין הפרויקטים ושמו שם עוגיות ואספרסו וצ'סטר צ'וייס, וכל מה שצריך כדי שיהיה נחמד לשבת שם.

<מפכ"ל משטרת ישראל רוני אלשיך: ואנשים התחילו לעשות שופינג וזה התחיל להיות יקר העניין הזה.

<מפכ"ל משטרת ישראל רוני אלשיך: הם לא יכלו לשים מצלמות, כי לשים מצלמות בפינת קפה שנועדה למינגלינג בין הפרויקטים, ממש לא לעניין והם חשבו מה לעשות.

<מפכ"ל משטרת ישראל רוני אלשיך: מה שהם עשו, הם שמו תמונה של עיניים.

<מפכ"ל משטרת ישראל רוני אלשיך: זהו.

<מפכ"ל משטרת ישראל רוני אלשיך: נגמר.

<מפכ"ל משטרת ישראל רוני אלשיך: וזו חשיבה יצירתית בהבנה מה זה מניעה מצבית.

<מפכ"ל משטרת ישראל רוני אלשיך: ואם פחות נעים לך לעשות שופינג כשהעיניים מסתכלות עליך, גם אם זה תמונה, משהו קורה לך כשאתה רואה עיניים, זו מניעה מצבית.

איתן ברושי: במשטרה עשו שוטרים מקרטון.

איתן ברושי: זה היה מוצלח עד שלב מסוים.

איתן ברושי: עד שהסתבר שזה רק קרטון.

<מפכ"ל משטרת ישראל רוני אלשיך: כן, אז לכן צריך לחשוב כל הזמן ולשכלל את החשיבה ולהשתמש בטכנולוגיה ולא להיות רק דוגמתים, אבל בסופו של דבר אנחנו בתחילת הדרך.

<מפכ"ל משטרת ישראל רוני אלשיך: אני לא חושב שאנחנו יכולים להראות פה איזו גאונות.

<מפכ"ל משטרת ישראל רוני אלשיך: אני חושב שאנחנו בתחילת הדרך, אבל בהחלט יש כמה כיוונים חשובים שאנחנו מקדמים.

<מפכ"ל משטרת ישראל רוני אלשיך: הממשק עם הציבור הוא חלק מהמניעה המצבית.

<מפכ"ל משטרת ישראל רוני אלשיך: כשאתה מתנדב למשטרה, אתה חלק מהמניעה המצבית.

<מפכ"ל משטרת ישראל רוני אלשיך: כשאתה לובש מדים של משטרה כמתנדב, יש לך חובה איך אתה מתנהג.

<מפכ"ל משטרת ישראל רוני אלשיך: בוודאי גם אם אתה עושה מבדק בכניסה לשערי המשטרה.

<מפכ"ל משטרת ישראל רוני אלשיך: יש לדברים האלה משמעות של עוד אזרחים, של עוד ילדים.

<מפכ"ל משטרת ישראל רוני אלשיך: אם שוטר תנועה עוצר מישהו ויש ילדים באוטו והוא משאיר להם ספר על תנועה, אז יש מאחורה שני שוטרים עכשיו.

<מפכ"ל משטרת ישראל רוני אלשיך: ולא נעים לאבא להתנהג על הכביש בצורה בריונית, כשיש לו מאחורה שני שוטרים והוא גם צריך להקריא להם את הספר.

<מפכ"ל משטרת ישראל רוני אלשיך: אין מה לעשות.

<מפכ"ל משטרת ישראל רוני אלשיך: ויש גם ציורים.

<מפכ"ל משטרת ישראל רוני אלשיך: וצריך ללכת פה יצירתי, בתחום הזה, כי זה הרעיון.

<מפכ"ל משטרת ישראל רוני אלשיך: זה עולה כסף, זאת חשיבה יצירתית, היא זולה בסדרי גודל מאשר כל היום לאכוף עם המצ'טה.

<מפכ"ל משטרת ישראל רוני אלשיך: דיבדנו על סילבסטר כתפיסה, אבל זה הכל דוגמאות כמובן ואני רוצה להשלים את מה שרציתי.

<מפכ"ל משטרת ישראל רוני אלשיך: אז המשמעויות זה הרחבת הרגולציה בתחומים מאד מצומצמים.

<מפכ"ל משטרת ישראל רוני אלשיך: שלא אובן פה שאנחנו לוקחים את כל מה שאנחנו מצמצמים ברגולציה כדי לעזור לכלכלה ועכשיו אנחנו רוצים להעמיס חזרה.

<מפכ"ל משטרת ישראל רוני אלשיך: אנחנו צריכים לחשוב על דברים שהמשמעות שלהם היא לא משמעות של כסף ופגיעה בכלכלה, אבל משמעות דרמטית לחסוך כסף דרך צמצום אכיפה, והחשיבה צריכה להיות משותפת – המחוקק יחד איתנו עם שיתוף פעולה והבנת הרציונל.

<מפכ"ל משטרת ישראל רוני אלשיך: אולי אני אתן עוד איזו דוגמא אחת.

<מפכ"ל משטרת ישראל רוני אלשיך: אנחנו אפילו שוקלים שאולמות שבהם יש - וכמובן נצטרך לעשות את זה באחידות בכל מקום - אבל שבעלי אולמות יצטרכו להפקיד כסף כמה שנקרא מחויבות על זה שלא מופעלים זיקוקין אסורים באולם, אין ירי בתוך אולם החתונות וכו'.

<מפכ"ל משטרת ישראל רוני אלשיך: אין ספק שהם יגלגלו את האחריות על החוגג, על בעל השמחה ואין ספק שבעל השמחה ייצר מניעה מצבית מול אלה שהוא מזמין.

<מפכ"ל משטרת ישראל רוני אלשיך: הדברים לא פשוטים.

<מפכ"ל משטרת ישראל רוני אלשיך: נצטרך לשקול גם את החוקיות שלהם, אבל זה רק דוגמאות לרעיונות של איך לצמצם הרוגים בחתונות.

<מפכ"ל משטרת ישראל רוני אלשיך: נשמע בלתי נתפס, אבל זה מה שקורה היום: הרוגים בחתונות.

דוד אמסלם: הם יורים גם באולמות?

<מפכ"ל משטרת ישראל רוני אלשיך: ויורים גם באולמות סגורים, כן, אתה תקרא, - - - כן.

דוד אמסלם: באמת?

<מפכ"ל משטרת ישראל רוני אלשיך: כן.

<מפכ"ל משטרת ישראל רוני אלשיך: הליבה היא פעילות יזומה.

<מפכ"ל משטרת ישראל רוני אלשיך: זה מאד קשה.

<מפכ"ל משטרת ישראל רוני אלשיך: המשטרה מתוחה והיא קטנה על מידותיה והמשטרה צריכה לענות לכל אזרח שקורא לה ואם הוא מאחר אז האזרח כועס ואם המרחקים ארוכים מדי, אז האזרח מתוסכל ובכל זאת אנחנו מחפשים לעשות פעילות יזומה בבחינת תחזוקה מונעת ולא תחזוקת שבר.

<מפכ"ל משטרת ישראל רוני אלשיך: יש פה תכנית שלמה איך עושים את זה, איך בוחרים בפעילות יזומה שמאפשרת הורדה של קריאות ה-100 באותו תחום באופן מובנה.

<מפכ"ל משטרת ישראל רוני אלשיך: לא נעשה פה קורס בשיטור, אבל זה אפשרי.

<מפכ"ל משטרת ישראל רוני אלשיך: אבל הרעיון הוא ליזום ולא רק להיקרא לאתר.

<מפכ"ל משטרת ישראל רוני אלשיך: האזרחים קוראים לנו לחסימות חנייה, אז בואו נטפל בזה באופן יזום ונצמצם את קריאות ה-100 ונצמצם את קריאות ה-100 ונפנה משאב לטובת הפעילות היוזמה.

<מפכ"ל משטרת ישראל רוני אלשיך: לא כל דבר צריך ניידת.

<מפכ"ל משטרת ישראל רוני אלשיך: אפשר לעשות את זה בכלים אחרים משטרתיים.

<מפכ"ל משטרת ישראל רוני אלשיך: האזרחים קוראים לנו על מנת לטפל בבעיה שיש לה אזור ממוקד כמו תא שטח שלא ניתן לצלוח אותו החל מאחת עשרה בלילה.

<מפכ"ל משטרת ישראל רוני אלשיך: מפני שאם את בחורה – יטרידו אותך, ואם את קשישה – יחטפו לך את התיק, ואם אתה צעיר – מישהו ייצא עליך עם בקבוק שבור כדי לקבל איזה 100 שקלים לסם.

<מפכ"ל משטרת ישראל רוני אלשיך: אפשר לטפל בזה, ואז עושים פעילות יזומה על תא השטח הזה וסביר להניח שהיא מצמצמת באופן דרמטי את קריאות ה-100 מהשטח הזה.

<מפכ"ל משטרת ישראל רוני אלשיך: בנינו שיטה איך לייצר את האיזונים האלה, אבל הרעיון הוא להגביר את הפעילות היזומה כדי לצמצמם בסופו של דבר את תחזוקת השבר כל הזמן.

<מפכ"ל משטרת ישראל רוני אלשיך: בתגובה תמיד נאחר, או חלק נאחר ולא תמיד האיכות טיפול תהיה מספיק מתוכננת ועם פיקוד רלבנטי.

<מפכ"ל משטרת ישראל רוני אלשיך: ולכן הקטש הזה הוא נושא שצריך לנהל אותו תחת התפיסה הזאת.

דוד אמסלם: ברשותך, יש לי שאלה קטנה.

דוד אמסלם: אמרת קודם - - -

נחמן שי: חברות הכנסת מתלוננות על הקור.

רויטל סויד: גם חברי הכנסת אמרו שקר.

דוד אמסלם: ביקשנו, אבל מי שממש רוצה את המעיל שלי, אין בעיה.

נחמן שי: מניעה מצבית.

גלעד ארדן: מניעה מצבית לשפעת.

דוד אמסלם: יש לי רק שאלה, ברשותך אדוני המפכ"ל.

דוד אמסלם: היות ואתה אמרת שהמשטרה היא קטנה ויש עליה מטלות גדולות, אז השאלה היא אם אתם בונים, אתה כבן אדם שבא מחוץ לארגון, אתה בונה את הכל מאפס.

דוד אמסלם: אתה בעצם מגדיר את אמנת השירות מול המשימות ולפי זה אתה גוזר מה גודל המשטרה, או הפוך.

דוד אמסלם: או שאתה לוקח את המצב הקיים, מוסיף לו 5% ומתקדמים.

<מפכ"ל משטרת ישראל רוני אלשיך: לצערי, ואני חושב שכנראה לא ניתן אחרת, תקציבים הם מקרים מנטאליים ואף פעם לא מפרקים ומרכיבים מאפס שום דבר, בשום משרד.

<מפכ"ל משטרת ישראל רוני אלשיך: אבל אני חושב שכמות המהפכות שאנחנו מנסים לעשות ביחד עם המשרד לביטחון פנים, את חלק מהמאבק על המשאבים של 2016 עשה השר עוד לפני שבכלל חלמתי בחלומות – חלק יגידו ורודים, אחד יגיד אפורים, אחד יגיד שחורים – אז לפני שהילדים שלי דמיינו שאבא שלהם יהיה שוטר.

<מפכ"ל משטרת ישראל רוני אלשיך: אבל בסופו של דבר אנחנו צריכים לעבוד בתוך האילוצים ולא לתת תירוצים.

<מפכ"ל משטרת ישראל רוני אלשיך: אז תמיד אני יכול להגיד - - -

איתן ברושי: אני יכול להוסיף הערה, המפכ"ל?

<מפכ"ל משטרת ישראל רוני אלשיך: כן.

איתן ברושי: אני גם הצגתי את זה לשר לא פעם.

איתן ברושי: אני חושב שבנושא של גיוס רוח ההתנדבות של האזרחים לא נעשה מספיק מאז כל הטרור האחרון ובכלל.

איתן ברושי: שתי נקודות בגלל קוצר הזמן, אני הולך לעזור לך בבעיית כספים עכשיו.

איתן ברושי: אחת, אני חושב שמשטרת התנועה היא דוגמא, שבלי מתנדבים אין משטרת התנועה, לפחות בחלק משעות היממה ובסופי שבוע ויש התנדבות אפקטיבית במשטרת התנועה.

איתן ברושי: וזו דוגמא שאפשר לעשות יותר גם בדברים אחרים, והמשמר האזרחי, שבשיאו היה ניצב במשטרה שהיה מפקד המשמר האזרחי, גייסו את העם לא עם מקלות ועם מערוכים אלא עם רובים - - -

דוד אמסלם: ברושי.

איתן ברושי: ואני קורא לך לבחון מחדש את המשמר האזרחי בהיקפים ההיסטוריים שלו.

דוד אמסלם: ברושי, חשבתי משפט.

דוד אמסלם: אתה דופק פה איזה נאום.

איתן ברושי: זה נקרא נאום?

איתן ברושי: מה, אתה לא מכיר אותי?

<מפכ"ל משטרת ישראל רוני אלשיך: אני אגיד משפט אחד קטן.

דוד אמסלם: באמת אדוני המפכ"ל, תענה לי, אבל אני רואה את הדברים קצת אחרת.

דוד אמסלם: יש מה שנקרא – אתה בונה את התכנית המושלמת ואליה אתה שואף.

דוד אמסלם: לפחות יש כיוון.

דוד אמסלם: אני לא אומר שמחר בבוקר תגיד – חברה, אני בניתי תכנית, אני צריך עוד איזה 20,000 שוטרים, יגידו לך אין בעיה, קח עוד 21,000 למה טעית בחישוב.

דוד אמסלם: לא.

דוד אמסלם: אבל יש איזו שהיא תכנית.

דוד אמסלם: אני ככה עובד.

דוד אמסלם: אני בונה תכנית עבודה לאן אני רוצה למשוך ולפיה אני מתחיל לגזור את האמצעים.

דוד אמסלם: לא הפוך.

<מפכ"ל משטרת ישראל רוני אלשיך: בשעה תשע בבוקר התכנסנו פה לדיון על תקציב מול פרויקטים אסטרטגיים עם נציגי השר - אנחנו, האוצר ומנכ"ל משרד ראש הממשלה - כדי להבקיע בנושאים ויש שם התעצמות דרמטית של המשטרה.

<מפכ"ל משטרת ישראל רוני אלשיך: לא כל מה שהיינו רוצים.

<מפכ"ל משטרת ישראל רוני אלשיך: דרמטית.

גלעד ארדן: לא, לא, לא מספיק.

<מפכ"ל משטרת ישראל רוני אלשיך: לא מספיק.

<מפכ"ל משטרת ישראל רוני אלשיך: בוודאי שזה לא מספיק.

גלעד ארדן: ממש לא.

גלעד ארדן: ואין שם התחייבות רב שנתית.

גלעד ארדן: זה בכלל לא - - -

<מפכ"ל משטרת ישראל רוני אלשיך: עכשיו, המאבק שלנו - - -

נחמן שי: אפשר לדעת על מה מדובר, במספרים?

גלעד ארדן: לא, זה לגבי התכניות לחברה הערבית וגם לנושא של ביטחון ירושלים.

גלעד ארדן: למעשה היו אמירות שאני כמובן ברכתי עליהן, אף עודדתי ודחפתי אותן, גם של ראש הממשלה ושל שרים אחרים על הצורך גם לחזק משמעותית את המשטרה בירושלים, לא צריך להסביר אני חושב, והמפכ"ל פרט מה זה אומר על התגבור הזה שכבר נמשך למעלה משנה, מאז צוק איתן, מה המחיר שלו במגזר הכפרי באזורים מסוימים ברחבי המדינה.

גלעד ארדן: ושלא לדבר על כך שכשמדברים על מי מתמודד, ודרך אגב, זה לא רלבנטי למקרה של הדר, זיכרונה לברכה, כי היא תפקדה לעילא ולעילא, אבל צריך לדעת שהיום ירושלים מתוגברת עם מאות שוטרים שבחיים שלהם לא פגשו פעילות מבצעית.

גלעד ארדן: הם מקסימום חוקרים או עשו פעולות אחרות - - -

<קריאה: יועצים משפטיים.

גלעד ארדן: יועצים משפטיים, אינני יודע.

גלעד ארדן: אבל היום המשטרה כולה, חתן מחדרו וכלה מחופתה.

גלעד ארדן: אז ירושלים צריכה לקבל תגבור קבוע.

גלעד ארדן: הוצגה תכנית, היא מדברת על סדר גודל של 1,200 שוטרים והוצגה תכנית לחיזוק שירותי השיטור.

גלעד ארדן: חיזוק זה לא מספיק, זה אנדרסטייטמנט.

גלעד ארדן: בניית שירותי השיטור לטובת החברה הערבית, זה בגדול הקמה של 10 תחנות חדשות.

גלעד ארדן: חיזוק של 10 תחנות שכבר קיימות ונותנות קח או אחרת שירותי שיטור לחברה הערבית, אבל הן ממוקמות מחוץ ליישוב לצורך העניין ואנחנו רוצים להפריד ולבנות עוד מבנה, שיהיה ממוקד לטובת הכפרים.

גלעד ארדן: כמובן הפיזור בחברה הלא יהודית הוא פיזור גדול יותר, היישובים הרבה פעמים הם קטנים יותר.

גלעד ארדן: בהקשר הזה, המפכ"ל העלה בצדק את הצורך בהקמת מנהלת שתתמקד ביישום של התכנית הזו.

גלעד ארדן: לא אמירה מחר אני פה ואני לא פה ולא יודע.

גלעד ארדן: צריך עבודה.

גלעד ארדן: זה רב שנתי, זה לא יקרה הכל בשנה אחת, כי אי אפשר לגייס.

גלעד ארדן: ולצורך הזה של החברה הערבית דובר על עוד 1,300 שוטרים, רובם בתוך היישובים, חלק זה עיבוי של יחידות בתוך המשטרה, שהן העורף של אותן תחנות, כי כפי שהמפכ"ל הציג, כשאנחנו רוצים לתת מענה על בסיס הבעיות שמטרידות.

גלעד ארדן: אז אם מטריד נשק בלתי חוקי או ירי וכו', אז לא מספיקה התחנה.

גלעד ארדן: היא צריכה לקבל גם עורף של יס"מ, עורף של ימ"מ, לא יודע, ימ"ר, מה שצריך כדי לפתור את אותה בעיה, ולפעמים הכוחות האלה הם רק ברמת המחוז, אז אתה צריך לעבות את המחוז כדי שיהיה כוח קבוע שמסייע לאותה תחנה.

גלעד ארדן: תכנית כזו היא תכנית לאומית.

גלעד ארדן: לטעמי היא היסטורית, בעיני הרבה תכניות בעבר נכשלו בסיוע לחברה הערבית, בגלל שהבסיס לא היה קיים.

גלעד ארדן: הבסיס זה אכיפת חוק.

גלעד ארדן: אי אפשר לחזק את מערכת החינוך או להביא משקיעים שיפתחו חניונים וקניונים, אם הם יודעים שיש שם סחיטת דמי חסות או ירי ברחובות, או, או, או.

גלעד ארדן: קודם כל אכיפה שוויונית, זה הבסיס בעיני לכל השוויון שאנחנו רוצים לראות.

גלעד ארדן: ופה אני מתחבר למה שאמר המפכ"ל.

גלעד ארדן: אני אולי יכול להגיד דברים שהוא לא אמור להגיד כאיש מקצוע.

גלעד ארדן: אם אין התחייבות רב שנתית – תר"ש אוצרי ושל הממשלה וראש הממשלה, עם כל הכבוד, אני לא חושב שאפשר יהיה להסתפק בכך.

גלעד ארדן: שאלתם אותי כחברי כנסת איפה אני צריך את העזרה של הכנסת, גם של קואליציה כמובן?

גלעד ארדן: זה המקום.

דוד אמסלם: דרך אגב, אני הערתי ואני רוצה להתקדם בגלל שיש לנו עוד 14 דקות.

חיים ילין: יש לי שאלה אחת.

דוד אמסלם: לא, לא, אין שאלות.

דוד אמסלם: אין שאלות, נשמה.

דוד אמסלם: פעם אחרת.

דוד אמסלם: אחרי 12:00 נעמוד עם המפכ"ל בחוץ, תשאל מה שאתה רוצה.

גלעד ארדן: כל האירוע הזה, רק לסכום אותה, סליחה אדוני יושב הראש, כי - - -

דוד אמסלם: את השר אני לא יכול לעצור.

גלעד ארדן: במונחים של משרד הביטחון, הרי עוד מיליארד, עוד שני מיליארד, זה עובר בכמה שעות של דיון והפחדות וועדה כזו או אחרת.

גלעד ארדן: כל האירוע הזה מדבר על גידול, זה היה ויכוח - בין שלוש לחמש שנים הקרובות ו של 8% בכוח האדם של המשטרה.

גלעד ארדן: למי שחושב שזה הרבה, החברה הערבית לבדה, שיבדוק מה הגידול הטבעי שלה וכמה היא תגדל בשנים הקרובות בחלקה באוכלוסייה.

גלעד ארדן: לא מדובר פה על איזו דרישה מוגזמת, מדובר על פחות מסגירת הפערים הנדרשת לטובת שירותי השיטור.

חיים ילין: אבל אני מקבל את ה - - -

דוד אמסלם: חיים, אתה לא הבנת.

דוד אמסלם: שנייה, דקה.

דוד אמסלם: חיים, לא, לא, אני רוצה לשאול אותך שאלה.

דוד אמסלם: אם אני לא נתתי לך את זכות הדיבור, למה בכוח?

דוד אמסלם: למה?

חיים ילין: אני רוצה לחזק אותו.

דוד אמסלם: לא, לא, אל תחזק.

דוד אמסלם: אל תחזק.

חיים ילין: מה זה אל תחזק?

דוד אמסלם: לא צריך חיזוקים.

דוד אמסלם: אני נתתי לך, אתה סתם - - -

חיים ילין: אתה מבזבז זמן רק בשביל לענות לי, כבוד יושב הראש.

דוד אמסלם: לא, מספיק.

דוד אמסלם: אדוני כבוד המפכ"ל, בבקשה, תמשיך.

דוד אמסלם: יש לנו עוד 10 דקות, אחרי זה חברת הכנסת רויטל סויד עוד דקה וחצי ואנחנו מסכמים דקה.

<מפכ"ל משטרת ישראל רוני אלשיך: התכניות כמובן - - -

רויטל סויד: אולי לפני שהמפכ"ל ממשיך, כדי שהוא יוכל להתייחס לחלק מהדברים שאני אומרת?

דוד אמסלם: לא, לא, לא.

רויטל סויד: חבל.

רויטל סויד: דברים שכולם רוצים לשמוע.

דוד אמסלם: חבל, אין בעיה.

דוד אמסלם: יש לי פה 10 חבלים.

<מפכ"ל משטרת ישראל רוני אלשיך: כמובן שהתכנית, לא נלאה אתכם, אבל היא עוסקת באינטגרציה בין כל הכוחות.

<מפכ"ל משטרת ישראל רוני אלשיך: אני בכוונה אעמוד על המתנדבים, מפני שברור ואמרתי קודם, פעם שהגדרנו פתרון בעיות, קלי קלות אתה מביא את המתנדבים.

<מפכ"ל משטרת ישראל רוני אלשיך: ואם יש מכה בקומפאונד של בתי ספר, של דילרים שדוחפים סמים וזה מה שמטריד את האזרחים, אז ברור לכם באיזו קלות אפשר להביא מתנדבים לטפל בבעיה הזאת.

<מפכ"ל משטרת ישראל רוני אלשיך: והסיפור הזה של הצבת הבעיות והגדרתן יחד עם האזרחים, מאפשר למקד את פעילות המתנדבים ולהפוך אותם למכפיל כוח, וכפי שאמרתי, זה לא סד"ק.

<מפכ"ל משטרת ישראל רוני אלשיך: זה חיבור לקהילה שהוא דרמטי.

<מפכ"ל משטרת ישראל רוני אלשיך: זה מחייב אותנו לעסוק בהרבה מאד דברים שנוגעים למקצועיות המגע עם האזרח גם בהקשר המנטאלי, אבל גם בהקשר שפעם שנגעת אתה ממקסם את הסיכוי שייתפסו עבריינים וזה מחייב אותנו להרבה מאד דברים שקשורים לזיהוי, לטיפול בזירת עבירה, גם בעבירות זוטות ולייצר לזה סטנדרטים.

<מפכ"ל משטרת ישראל רוני אלשיך: גם בזה אנחנו עסוקים.

<מפכ"ל משטרת ישראל רוני אלשיך: אחד הדברים שמטרידים את כולם בעולם התגובה, זה עדכון הלקוח.

<מפכ"ל משטרת ישראל רוני אלשיך: תגיד לו מה קרה.

<מפכ"ל משטרת ישראל רוני אלשיך: תודה לו על מה שהוא התקשר אליך ואמר.

<מפכ"ל משטרת ישראל רוני אלשיך: אנחנו עוד לא פרסמנו בציבור את הלקחים שלנו.

<מפכ"ל משטרת ישראל רוני אלשיך: רק אתמול ישבנו שבע שעות בישיבה מסכמת לפני דיזנגוף.

<מפכ"ל משטרת ישראל רוני אלשיך: אנחנו בשלהי הסיכומים, אבל בסוף זה מרקם - - -

נחמן שי: אתה מתכוון גם במה שקרה במוקד 100?

חיים ילין: ב - - - פניות הציבור, בסוף לא יאמינו.

<מפכ"ל משטרת ישראל רוני אלשיך: אז אני אומר, אחת הבעיות המרכזיות שעשו כותרות, היא עדכון הלקוח.

<מפכ"ל משטרת ישראל רוני אלשיך: למרות שמשהו איננו משמעותי, עדכון הלקוח הוא דרמטי, מפני שאחרת הוא חושב שלא טיפלת, שזה לא מעניין, שלא עשו עם זה כלום, שזה לא הגיע למקום הנכון וכו' וכו'.

<מפכ"ל משטרת ישראל רוני אלשיך: נפרט ונוציא אל הציבור את המסקנות שלנו, כולל את הדברים הטכנולוגיים שצריכים לפתור כדי ש - - -

נחמן שי: אבל שתהיה התייחסות עניינית ל-100.

<מפכ"ל משטרת ישראל רוני אלשיך: בוודאי, בוודאי.

<מפכ"ל משטרת ישראל רוני אלשיך: עכשיו דיברתי על 100.

<מפכ"ל משטרת ישראל רוני אלשיך: עדכון הלקוח - - -

תמר זנדברג: כלומר אתה אומר שהדברים טופלו אבל לא - - -

דוד אמסלם: לא, לא, לא, שנייה, דקה.

<מפכ"ל משטרת ישראל רוני אלשיך: אנחנו נוציא את זה בצורה מסודרת.

דוד אמסלם: חברה, אנחנו באנו לשמוע את המפכ"ל.

דוד אמסלם: אתם רוצים, אני אקיים עוד דיון בשאלות.

דוד אמסלם: המפכ"ל, באמת, אותי הסקירה הזאת מרתקת, אז בואו ניתן לו.

דוד אמסלם: באמת, יש עוד 5 דקות למפכ"ל, שתי דקות לרויטל ואני מסכם שתי דקות ונגמר הדיון.

חיים ילין: אבל הוא רוצה שאנחנו נהיה השליחים שלו, אם אתה לא נותן את השיח זה לא - - -

דוד אמסלם: עוד פעם, אתה עם השאלות שלך לבד מבזבז לי 10% מהזמן בלי לקבל תשובות.

חיים ילין: מי?

דוד אמסלם: די.

<מפכ"ל משטרת ישראל רוני אלשיך: אחריות פיקודית בכל הדרגים, כל התחנות והתכניות שלהן, זה עולה עד למעלה לציר הפיקוד.

<מפכ"ל משטרת ישראל רוני אלשיך: כשלא נצליח לפתור בעיה, זה בעיה שלי.

<מפכ"ל משטרת ישראל רוני אלשיך: יש לזה משמעות של איך מתארגן המטה לדבר הזה ויש לזה משמעות של תהליכי ראיית הכישלון כהזדמנות ללמידה ארגונית, ולדבר הזה יצרנו תהליכים.

<מפכ"ל משטרת ישראל רוני אלשיך: דבר לא פחות חשוב זה הכוונה והתאמה מגזרית.

<מפכ"ל משטרת ישראל רוני אלשיך: כפי שאמרתי, זה דורש הכשרה, אבל זה לא מספיק הכשרה.

<מפכ"ל משטרת ישראל רוני אלשיך: אנחנו צריכים גם גיוס לשורות המשטרה של כל המגזרים כדי לעזור לנו בעניין הזה, כי לפעמים אין מנוס מלשים בפרונט מי שיודע לדבר בשפה ולא רק שפה במובן המילולי של המילה, אלא שפה במובן העמוק של המילה.

<מפכ"ל משטרת ישראל רוני אלשיך: וזה דורש הרבה מאד עשייה גם של הכשרה של גורמים ספציפיים וגם של גיוס מתוך קהלים שיכולים לעזור לנו לפצח את הבעיה ואיך להתמודד איתה.

<מפכ"ל משטרת ישראל רוני אלשיך: יש בעניין הזה הרבה מאד השקעה תחת הכותרת רב תרבותיות, אבל זאת שאלה לא רק מנטאלית, גם מאד מאד מקצועית.

<מפכ"ל משטרת ישראל רוני אלשיך: מאד מאד מקצועית.

<מפכ"ל משטרת ישראל רוני אלשיך: ובלי להכשיר חוקרות למגזר החרדי, אפשר לדבר עד מחר על רב תרבותיות רק כדוגמא.

<מפכ"ל משטרת ישראל רוני אלשיך: אני רוצה לדלג קדימה.

<מפכ"ל משטרת ישראל רוני אלשיך: אתגרי החירום נמצאים ומשפיעים עלינו ועל התקציב שלנו.

<מפכ"ל משטרת ישראל רוני אלשיך: הם לא שונים דרמטית מארגונים ביטחוניים אחרים, אבל הם כמובן פוגשים את המשטרה יחסית מאוחר ביחס לאחרים, כי מאתגרי הביטחון נכנסים אל העורף.

<מפכ"ל משטרת ישראל רוני אלשיך: אנחנו פועלים בעורף, אנחנו צריכים להתמודד עם מה שיקרה בעורף ואנחנו צריכים גם לתפקד עם רציפות תפקודית מלאה בתקופות האלה ולא יכולים להוריד פעילות ולהתכנס מתחת לאדמה, על כל המשתמש מכך, אבל זה לא ליבת הסקירה.

<מפכ"ל משטרת ישראל רוני אלשיך: הוצגו פה התהליכים איך בסופו של דבר אנחנו רוצים לייצר את המנגנון הזה ואיזה שחקנים נמצאים על מנת לייצר מצב שפתרון בסוף יביא תוצאה לבעיות שהגדרנו.

<מפכ"ל משטרת ישראל רוני אלשיך: אני רוצה לנוע קדימה כדי לסגור את המעגל שהתחלתי בו.

<מפכ"ל משטרת ישראל רוני אלשיך: המהות – אמון הציבור – התקשרות והערכים.

<מפכ"ל משטרת ישראל רוני אלשיך: כפי שאמרתי, הרעיון או המניעה המצבית, שהיא אוריינטציה שירותית, היא שוזרת את המהות בתפיסה שלנו מי זה הלקוח שלנו, בתפיסה שלנו מה אנחנו רוצים מהציבור ואת יכולת רתימת הציבור.

<מפכ"ל משטרת ישראל רוני אלשיך: את הערכים של השוטר והמניעה המצבית כלפיו, את הממשק בין המניעות המצביות – שוטר – אזרח, ואת עולם התקשורת.

<מפכ"ל משטרת ישראל רוני אלשיך: אם ננהל את התהליך באמצעות זה שהאזרח לא מקבל את כבודו, מפני שהמשטרה לא שולטת איזה מידע יוצא החוצה, לא שומרת על כבוד האדם בזמן חקירה, לא שומרת על הכלים המקצועיים שלה, שהיא צריכה אותם בחקירה הבאה, לא שומרת על הפרטים החסויים שבסופם נוכל להשתמש בהם כדי לדעת להרשיע את האיש הנכון ולדעת שלא הייתה לו דרך להשיג את הפרטים האלה כדי להודות בחקירה, להשיג את הפרטים האלה ללא זה שהוא היה העבריין האמיתי, אנחנו מדרדרים לתהום.

<מפכ"ל משטרת ישראל רוני אלשיך: ולכן ההתעקשות לסגור בתחומים האלה שקוראים להם חקירות בצורה הרמטית את המשטרה, זה ליבת הערכים של המשטרה ואמון הציבור, וזה קשור קשר גורדי.

<מפכ"ל משטרת ישראל רוני אלשיך: שלא יובן מפה שאנחנו לא פועלים עם התקשורת.

<מפכ"ל משטרת ישראל רוני אלשיך: היא יכולה ללוות פעילות שלנו הכין שזה נכון חוקית.

<מפכ"ל משטרת ישראל רוני אלשיך: אנחנו מציגים לתקשורת את מה שאנחנו עושים והתקשורת היא חלק מהחברה והיא כלי של החברה ואנחנו לא מתכוונים לסגור את המשטרה לתקשורת.

<מפכ"ל משטרת ישראל רוני אלשיך: אבל יש נושאים שיהיו בונקר, חומה גבוהה ואם יימצאו בה פרצות – נטפל בפרצות האלה ביד קשה - - -

אורי מקלב: כולל מעצרים מתוקשרים?

<מפכ"ל משטרת ישראל רוני אלשיך: אמרתי, חלק מכבוד האדם זה לא לייצר מעצר מתוקשר, כן, ובזה צריך לטפל.

<מפכ"ל משטרת ישראל רוני אלשיך: כי בתפיסה שלי - - -

רויטל סויד: והדלפות מחקירות?

<מפכ"ל משטרת ישראל רוני אלשיך: אותו דבר.

<מפכ"ל משטרת ישראל רוני אלשיך: זו אותה כותרת, מי שהקשיב למה שאמרתי.

<מפכ"ל משטרת ישראל רוני אלשיך: בסופו של דבר, לטפל בסיפור התקשורתי ובתרבות הזאת קשור קשר הדוק לאמון הציבור, קשור קשר הדוק לערכי המשטרה וקשור קשר הדוק לרעיון המסדר של המהות ותפיסת התפקיד של השוטר והמשטרה, וללא שהדברים האלה יחוברו יחד – בהלימה – בסופו של דבר לא נוכל למלא את ייעודנו ולקבל את אמון הציבור.

דוד אמסלם: תודה רבה אדוני המפכ"ל.

דוד אמסלם: חברת הכנסת רויטל סויד, שתי דקות ונסכם.

רויטל סויד: קודם כל בהחלט מגיע למשטרת ישראל יום הצדעה ולחבר הכנסת מיקי לוי על הארגון הזה.

רויטל סויד: אני חושבת שמה שמשטרת ישראל מתמודדת עבורנו כאזרחים בחודשים האחרונים, בשנה האחרונה, בהחלט מראה על משטרה יציבה, איתנה, עם כל הטלטלות שהיא עברה והיא עברה הרבה מאד טלטלות ולא נחזור עליהן.

רויטל סויד: אני מברכת אותך, אדוני השר וגם אותך המפכ"ל, ברוך הבא בצל קורתנו זה פעם ראשונה, ואני מקווה שתהיה אורח - - -

נחמן שי: יותר טוב שהוא יבוא בצל קורתנו מאשר אנחנו נבוא בצל קורתו.

נחמן שי: זה הרבה יותר טוב.

רויטל סויד: אני שמחה מאד לשמוע את הסיקור הזה, הוא מאד אופטימי, הוא בהחלט צופה פני עתיד, הייתי אומרת אפילו רומנטי מה, ויש לקוות שבאמת יעמדו היעדים.

רויטל סויד: אני רוצה באמת בגלל קוצר הזמן לחלק את זה לשני חלקים.

רויטל סויד: משטרת ישראל מתמודדת עם הפשיעה המהותית כפי שהגדרת אותה מצוין.

רויטל סויד: ראינו את הפרשיות האחרונות שפוענחו, באמת עשרות של שנים גילחו שכבות שלמות.

רויטל סויד: יש פה חברים שנמצאים ומכירים את זה מצוין.

רויטל סויד: לא זו הבעיה.

רויטל סויד: הבעיה במקום אחר.

רויטל סויד: הבעיה היא גם לא כל כך עם האזרח, שמתלונן על הקריוקי וכיוצא בזה.

רויטל סויד: הבעיה היא עם האובדן האמון של הציבור, של האזרח הקטן בשוטר.

רויטל סויד: ופה מתחילה הבעיה ועם זה צריך להתמודד וזה צריך לעמוד לנגד עיניך ולנגדו של השר לביטחון פנים ואני יודעת שזה חשוב לו מאד ואלה הדברים שצריך לעשות.

רויטל סויד: כי בסופו של דבר, זה שאנחנו מוקירים את פעולת המשטרה, עם הביקורת שיש, זה בסדר גמור, גם ברמה האישית וגם ברמה המהותית.

רויטל סויד: אבל צריך את אמון הציבור בשוטרים.

רויטל סויד: ואני רוצה לומר לשר, ובאמת במעט הדקות שנותרו, לדבר על דבר מאד מאד חשוב.

דוד אמסלם: דקה.

דוד אמסלם: זה לא מעט דקות - - -

רויטל סויד: שבוע שעבר - - -

דוד אמסלם: רק שנייה, רויטל - - -

רויטל סויד: בסדר גמור.

דוד אמסלם: רויטל, דקה.

רויטל סויד: בסדר גמור דודי.

רויטל סויד: בשבוע שעבר אתם קיבלתם, משטרת ישראל, באמצעות חוק המישוש, סמכויות שלא היו לכם מעולם במסגרת החקיקה.

רויטל סויד: אני מדברת על כל ההתמודדות עם הביטחון בגל הטרור, סגירת אזור, מקום, 21 יום.

רויטל סויד: עם זה כולנו היינו מסכימים והיינו מצביעים פה אחד על זה.

רויטל סויד: אני מדברת על זה שאתם קיבלתם סמכויות יתר לעריכת חיפושים על אנשים, שיש להם חזות מרתיעה ומפחידה, שמדברים באלימות מילולית ובריונית וגם כל מי שעומד לידם ונראה כחבר.

רויטל סויד: ומה שאני - - -

דוד אמסלם: אני מבקש, רויטל, רויטל, אני מבקש לסיים.

רויטל סויד: בסדר.

רויטל סויד: ומה שאני פונה אליך פה אדוני המפכ"ל, זה שתקרא לכל השוטרים לבוא ולעשות שימוש מדוד בסמכות הזו שקיבלתם, שלא יקרא מצב שבני מיעוטים, אתיופים, שחומי עור, חרדים, יימצאו עצמם ניזוקים.

רויטל סויד: קיבלתם מכשיר גדול מאד - - -

דוד אמסלם: תודה רבה.

רויטל סויד: לשימוש - - -

דוד אמסלם: תודה רבה.

דוד אמסלם: חברת הכנסת סויד, תודה רבה.

רויטל סויד: תודה.

דוד אמסלם: קודם כל אני רוצה לומר, המפכ"ל התייחס כמעט בכל הפתיח הרחב, זאת אומרת 50% מהזמן זה היה הפתיח בדיוק על הסוגיה שאת דיברת לגבי הנושא של השוטר בקצה.

דוד אמסלם: את פשוט איחרת, לא היית, אז לכן לא שמעת את זה.

רויטל סויד: אבל השוטר בקצה צריך לדעת שהסמכויות שניתנו לו - - -

דוד אמסלם: הוא התייחס לזה.

דוד אמסלם: אני לא - - -

רויטל סויד: הוא לא רק - - -

דוד אמסלם: רויטל, שנייה.

רויטל סויד: זה חוק חשוך שמחזיר אותנו שנות אור אחורה וחשוב שהשוטרים יהיו מודעים לה.

דוד אמסלם: אבל את מפריעה לי.

דוד אמסלם: עכשיו את מפריעה לי גם בסיכום.

דוד אמסלם: אני רוצה לומר שבדרך כלל, ואני אומר, המפכ"ל התייחס ברוב הסקירה שלו לגבי מה שאמרת, את פשוט לא היית בהתחלה, אז לכן לא שמעת את זה.

רויטל סויד: אני שמחה מאד ל - - -

דוד אמסלם: רבותי, אני רוצה שוב פעם באמת להודות לך, אדוני המפכ"ל.

דוד אמסלם: אני אגיד לך משהו, אתה עשית פה סקירה מבחינתי מרתקת, מקצועית, יסודית, חדשנית.

דוד אמסלם: אני מופתע אפילו.

דוד אמסלם: אני פקיד במקצועי, אתה יודע, שמעתי והייתי הרבה שנים בשירות הציבורי.

דוד אמסלם: ראיתי הרבה מצגות, מצגת מהסוג הזה, אני הרבה שנים לא ראיתי ובאמת כל הכבוד, שאפו, בגלל שאני באמת מחזק את ידיך.

דוד אמסלם: אני חושב שאם זה ילך, גם אם 90% פה רומנטיקה, אם נשיג את זה ב-10%, לדעתי עשינו את שלנו.

דוד אמסלם: לגבי נושא התכנית הרב שנתית, אני חושב שזה בדיוק התפקיד שלנו כאן.

דוד אמסלם: אנחנו לעזרתכם בעניין הזה.

דוד אמסלם: אני לא רואה ארגון כמו המשטרה, שלא רואה רב שנתי.

דוד אמסלם: אין דבר כזה.

דוד אמסלם: אי אפשר לפתוח תחנת משטרה היום באיזה שהוא יישוב ערבי ושנה הבאה לדון על התקציב ולסגור אותה ובעוד שנתיים לפתוח אותה.

דוד אמסלם: דרך אגב, רק הסיפורים האלה, רק השיפוצים עולים יותר מהטיפול.

דוד אמסלם: אמיר יודע, מכיר את עמדתי, אני גם מכיר אותו, הוא בחור טוב, אחלה בן אדם.

דוד אמסלם: אז לכן באמת אני שוב פעם רוצה להודות לך על זה שכיבדת אותנו כאן ובאמת אני מאחל לך בהצלחה - - -

<מפכ"ל משטרת ישראל רוני אלשיך: תודה רבה.

דוד אמסלם: וכמובן לשר שלנו, שביחד אני רואה אתכם כהרכב חשוב מאד, ובאמת, בוודאי בקצה לכל שוטרי משטרת ישראל, בעיקר, דרך אגב, בדגש לשוטרים בקצה שהם לא בתקשורת, לא רואים אותם, הם מתמודדים באופן מעשי ביום יום עם כל הדברים האלה, ובאמת אני מאחל לך בהצלחה וההצלחה שלך היא הצלחה שלנו.

דוד אמסלם: עכשיו תרשה לי, אני באמת ככה כמנהגי האישי, רכשתי איזה משהו קטן, שאני רוצה להעניק לך, שיהיה לך על השולחן.

דוד אמסלם: משהו צנוע, קטן.

דוד אמסלם: מי שרוצה לצאת, עוד דקה.

גלעד ארדן: אני רציתי שתהיה לידו.

דוד אמסלם: בסדר, גם אתה פה.

דוד אמסלם: הבאתי לך משהו שמסמל - - -

<מפכ"ל משטרת ישראל רוני אלשיך: זה מותר על פי החוק?

מיקי לוי: כן, מותר.

מיקי לוי: אנחנו מאשרים, אנחנו המחוקקים.

דוד אמסלם: בבקשה, תשים את זה על השולחן.

דוד אמסלם: זה - - - של ירושלים.

<מפכ"ל משטרת ישראל רוני אלשיך: תודה רבה.

דוד אמסלם: רשמתי לך פה איזה משפט אחד, אבל בכייף, ובאמת בהצלחה.

מיקי לוי: זו העיר הכי יקרה לנו.

דוד אמסלם: אתה רוצה שאני אקריא את המשפט?

דוד אמסלם: משפט פשוט רשמתי - לרב ניצב רוני אלשיך, מפכ"ל המשטרה, מאחל לך הצלחה במילוי תפקידך, הצלחתך זו הצלחתנו, בהוקרה דודי אמסלם.

<מפכ"ל משטרת ישראל רוני אלשיך: תודה.